text:
Willemstad, Korsou: Djadumingu 3 di novèmber 2019, alrededor di 15.54’or di atardi, Sentral di polis a dirigí un unidat di polis na un kas den área di kaminda Electriciën, kaminda un hòmber lo mester a maltratá su eks partner. Na yegada di e unidat, a topa ku un dama ku a deklará na polis ku su eks partner lo mester a kore su tras riba Schottegatweg Oost, sak’é for di su outo, bai kuné, maltrat’é i destruí su telefòn. Na momentu ku tur esaki a pasa e dama a konta ku e tabata for di su konosementu. Kontinuando ku e investigashon, despues di un ratu a detené e sospechoso den e kaso aki na warda di Polis Punda. Ta trata di e hòmber B.R.C., nase na Kòrsou di 39 aña di edat. A presentá e sospechoso dilanti di un fiskal ouksiliar ku a ordená su enkarselamentu pendiente di mas investigashon.
Home Dutch Kingdom Kuerpo Polisial di Korsou ta informa: Detenshon en konekshon ku violensia relashonal...


c: text/html

text:
Patologia
E palabra patologia ta bini di dos palabra Griego ku ta pathos (=enfermedat) i logo (=estudio, kual ta nifiká estudio di enfermedat).
Patologia komo spesialísmo médiko ta enserá investigashon di tehido i sélula pa iregularidatnan.
Den e laboratorio di patologia di ADC tehidonan (histologia), líkido i “uitstrijken” (cytologia) ta wòrdu analisá ku yudansa di un mikroskop. Analistanan spesialisá ta sòru pa e materia wòrdu prepará i prosesá di e manera korekto. Konsekuentemente un patólogo ta hasi un diagnóstiko i esaki ta bai bèk pa e dòkter di kas òf speshalista. Awendia, un otro ròl importante di patólogonan, banda di konstatá e orígen i estado di e enfermedat, ta e MDO (Multidisciplinair Overleg) kual ta un konsulta multi-disiplinario kaminda tur speshalista konserní ta trata kaso di e pashènt i por kontribuí na e plan di tratamentu di pashèntnan.
Konstantemente e departamentu di Patologia ta traha pa yega na diagnóstikonan mas lihé i eksakto. Analisá e posibilidat pa un tratamentu eksitoso ta un sumamente importante. Esaki ta tuma lugá ku téknikanan manera “immunhistochemie” i diagnóstiko molekular. E departamento di Patalogia di ADC ta ehekutá diferente análisis “immunohistochemisch”, pero pa algun análisis ta manda e materia por ehèmpel Hulanda. Pa sierto malesa straño tambe ta pidi konsulta den eksterior.
Un otro aspekto importante ta investigashon sitológiko, entre otro paptèst. Ku esaki, individualmente òf huntu ku konstatá HPV molekular, por yega na un evaluashon riba presensia di kanser na boka di matris (den fase inisial). Aki na Kòrsou, na ADC ta e úniko laboratorio ku tin tur dos téknika disponibel.
Solamente un parti chikitu di e trabou den patologia ta enfoká riba outopsia. Esaki ta nifiká investigashon riba e kousa di morto serka personanan ku a fayesé. E departamentu Patologia di ADC tin un patólogo forénsiko, ku ta ehersé su trabou na Kòrsou i tambe otro islanan den region. Pa un patólogo forénsiko sí outopsia ta forma un gran parti di su trabou. Banda di esaki e ta ehersé tareanan riba tereno di medisina forénsiko pa polis i hustisia.
E laboratorionan Médiko ta akreditá dor di RvA for di yüni 2016 pa EN-ISO 15189 bou di e aktividat ‘TESTEN’ ku e number di registrashon M297.
Pa un lista di e tèstnan akreditá por akudí na e scope di akreditashon di ADC NV riba https://www.rva.nl.

robotstxt: allowed

filter: keep


text:
KRALENDIJK – Wikènt ku a pasa tabatin un torneo di tènis hubenil organisá pa Bonaire Youth Tennis Foundation (BYTF) bou di nòmber di “BYTF Kids Ladder” ku 12 mucha den dos kategoria, di kua den kategoria prinsipiante 4 tènista i kategoria avansá 8 tènista.
E torneo di tènis hubenil tabata na honor di Narcisio “Pachicho” Thodé, gran tenista tempu di su tempu.
Den kategoria prinsipiante, Elina Bosma a gana Sara Garcia 4-0.
Kategoria avansá Kayden Domacassé a gana Izahyr Lacle 4-1 / 4-1.
Despues di e weganan di e muchanan a hasi entrega di sertifikado na tur mucha i medaya na ganadónan. Kayden Domacassé a resultá kampion BYTF Ranking den kategoria avansá. Den kategoria prinsipiante, Elina Bosma a resultá kampion.
Bonaire Youth Tennis Foundation (BYTF) ta gradisí MCB, Obersi group & KBB ku a mira e importansha di premiashon na logronan di e hóben Luis Marcano na Merka ku su graduashon na e Universidat di Delaware ku honor den ingenieria.
Tambe Luis a risibí e premio di mas haltu ku ta e “Arthur Ashe Award” i “Rafael Osuno award’ pa “Excellence and Sportmanship” Ku esaki a hasi entrega di un plakat opsekio di KBB na nòmber di Narcisio “Pachicho” Thodé, di kua e mes tabata presente pa hasi entrega na Luis i un aporte di MCB i Obersi Group.
Despues di e entrega aki tabatin un tremendo wega di demostrashon entre David Conquet i Luis Marcano.
E resultado di e wega tabata ku David Conquet a gana Luis Marcano 6/4 – 6/4.
Pabien Luis, pabien David i pabien na tur e hóbennan. Un danki speshal na German Arango, Yuliet Domacassé i tur e mayornan ku a yuda ku ‘Kids Ladder’ por tabata posibel.
Esakinan di akuerdo ku sr. Robbie Domacassé, instruktor di tènis aki na Boneiru


text: ORANJESTAD – Siman pasa Minister Xiomara Maduro di Cultura a haya bishita di e artista Arubiano di renombreinternacional sr. Gilbert Senchi kende presenta e mandatariosu catalogo di obranan di arte cu a keda comiciona local y internacionalmente. Sr. Senchi ta conoci pa su obranan di artepublico na Aruba, manera Lolita y Monumento pa Piscadornan Perdi, pero su catalogo ta yena di obranan cu ta exponi den exterior. Sr. Senchi a splica tambe mas di e obrapublico Driekel destina pa Aruba, pero cu interesinternacional pa e obra den otro continente. Den tapara tambetin un obra pa Oranjestad pa cual ta trahando ainda riba e detayes. Aruba por ta orguyoso di e talento di sr. Senchi. Minister Xiomara Maduro ta gradici sr. Senchi y sra. MirlaPasschier di ARTiosa pa e bishita y splicacion amplio di e obranan di arte di nos talento local di renombre internacional. Aruba ta keda pendiente pa por admira mas obra di e man talentoso di sr. Senchi.


text:
AKSIDENTE ENTRE ‘CROSSER’ I OUTO RIBA KAYA L.D. GERHARTS
Alrededor di algu pasa di 3 di atardi riba djabièrnè 30 di yüni, un aksidente a tuma lugá entre un crosser i un outo riba e krusada di Centrumgebied i Kaya L.D. Gerharts. E outo tabata biniendo for di Centrumgebied pa kita na su man robes riba Kaya L.D. Gerharts i no a mira e crosser ku tabata biniendo for di direkshon kontrali riba Kaya L.D. Gerharts. E crosser a dal den e outo. Ambulans a transportá shofùr di e crosser pa hospital pa tratamentu médiko. Kaya L.D. Gerharts a keda será te ora departamentu di tráfiko a terminá ku investigashon.
KÒNTRÒL DI TRÁFIKO
Den oranan di anochi riba djabièrnè 30 di yüli, KPCN den kolaborashon ku KMar a tene kontrolnan di tráfiko riba Kaya Korona i Kaya Libertador Simon Bolivar, kaminda a kontrolá shofùrnan riba dokumentu bálido i uzo di alkohòl.
A kontrolá un total di 90 vehíkulo, di kua a duna 40 shofùr un prosèsferbal.
E prosèsferbalnan tabata pa manehá:
14x sin reibeweis bálido
10x sin seguro bálido
1x sin hèlm
1x sin prueba di identidat bálido
3x bou di influensia di alkohòl
11x sin faha di seguridat bistí
Durante e kontrol a hiba 3 persona warda pa un análisis di rosea. Tambe a konfiská un outo, un skuter i un bròmer.
MANTENSHON DI ÓRDEN PÚBLIKO
Kuminsando 12 or pa mas o ménos 03.15 or di mardugá KPCN a hasi un kòntròl preventivo den kuadro di mantenshon di órden públiko. Esaki tabata en konekshon ku e vários kasonan di bringamentu, butamentu di fever i molèster di muzik ku a surgi último tempu.
Durante di e kòntròl a resultá ku un establesimentu di horéka situá na Kaya L.D. Gerharts tabata habrí ainda despues di e ora ku e mester a sera. E doño a haña un prosèsferbal. Algu mas lat a plama un grupo di mas di 100 persona na un lokalidat situá na Lagun. Den Centrumgebied a papia ku doño di un outo ku tabata kousando molèster di muzik. Riba Seru largu tambe a plama un grupo di mas o ménos 20 pa 30 persona despues ku un notifikashon di molèster di muzik a drenta.
OUTO TA BÒLTU NA KAMINDA LAC
Riba djadumingu promé di ougùstùs, alrededor di 6 or di atardi un aksidente a tuma lugá riba kaminda di Lac. Shofùr di un outo a pèrdè kontrol riba su stür i e outo a bòltu. Ambulans a transportá e shofùr pa hòspital pa kontrol i tratamentu médiko.


text:
Inspekshon di labor a ehekutá diferente kòntròl na kompanianan na Sint Eustatius. Na dos kompania a bin topa ku un total di seis estranhero ku tabata permanesé ilegalmente riba e isla i pa kua no a otorgá pèrmit di trabou. KPCN i KMar a duna asistensia durante e kòntròlnan aki, ku a ehekutá di forma dirigí a base di señal. A pone e seis personanan konserní bou di supervishon di KPCN pa atendé ku nan mas aleu.
Na ámbos kompania no tabata trata di eksplotashon di labor. E dunadónan di trabou ta haña un but komo ku nan a violá e Lei di labor di estranhero BES. No ta permití pa laga trahadónan di afó traha sin un pèrmit pa esaki. E legislashon aki ta protehá e merkado di labor i ta kombatí konkurensia deshonesto.
E inspektornan di labor a konstatá algun violashon riba e área di e Lei di labor BES. Diferente dunadó di trabou a haña un atvertensia komo ku strukturalmente nan ta laga nan trahadónan traha mas ku kuarenta ora, miéntras nan no ta paga nan èkstra pa overtaim. Ta permití overtaim solamente bou di kondishonnan stipulá i kontra un kompensashon pa overtaim.
Banda di ehekushon di kòntròlnan den kuadro di trahamentu honesto, seif i salú, na e momentunan aki, inspekshon di labor ta investigá algun kaso na Sint Eustatius kaminda posiblemente tin froude ku e sosten di corona.


text:
ORANJESTAD – Departamento di Impuesto ta un departamento di gobierno cu tin e tarea pa garantisa entrada di impuesto y pa facilita e contribuyente pa por cumpli cu su debernan fiscal. E ta un tarea cu un responsabilidad grandi no solamente pa e presupuesto di Pais Aruba sino tambe pa e presupuestonan di otro instancianan di gobierno manera ATA, TPEF, AZV, SVB, DIMAS y DIP.
Prome cu por cobra cualkier tipo di impuesto, ta importante pa identifica y registra e persona y/of empresa concerni cu ta genera entrada riba cual lo mester paga impuesto. Esaki ta forma parti di e trabaonan rutinario di Departamento di Impuesto. Den e prome mita di aña 2022 e departamento a registra un total di 3.129 contribuyente nobo.
Departamento di registracion
Departamento di Impuesto tin su departamento di registracion cu ta atende cu registracion di persona y empresa. Continuamente e departamento aki ta percura pa optimalisa e registro pa esaki keda actual.
E proceso di registracion di un contribuyente nobo pa cualkier tipo di impuesto ta un di e tareanan di e departamento cu ta parce facil, pero ta algo cu ta rekeri un bon control di e informacion ricibi. E departamento ta controla e documentonan y e pruebanan di identificacion prome cu hinca e datonan den e sistema digital. Pa por verifica e datonan, Departamento di Impuesto ta haya bon cooperacion di fuentenan externo tambe manera Censo, Camara di Comercio, DOW, DIP, Kadaster, DIMAS, SVB y ATA.
Aki ta sigui un bista di e cantidad di contribuyente nobo registra den e prome mita di aña 2022:
BBO – Belasting op bedrijfsomzetten 490 BBV – Bijzondere belasting verblijf 66 EP – Erfpacht 227 GB – Grondbelasting 1.208 IB – Inkomstenbelasting 464 LB – Loonbelasting 327 TH – Toeristenheffing 66 WB – Winstbelasting 281
Total 3.129
E cifranan aki ta demostra e esfuersonan constante cu Departamento di Impuesto ta haci riba tereno di compliance pa cu diferente tipo di impuesto.
Cantidad
(jan-juni 2022)
Hopi informacion ta drenta
Tur dia ta drenta hopi informacion pa registracion nobo. Mayoria bes ta ricibi esaki for di un persona of empresa mes, pero tin otro fuentenan tambe cu ta duna informacion. Por sosode cu ta ricibi informacion anonimo riba un persona of empresa cu ta ricibi entrada den forma clandestino, esta cu e no ta pagando impuesto. Pa e grupo aki ta start prome cu un investigacion cu ayudo di otro departamentonan (por ehempel FIOT) pa asina finalmente registra tambe esnan cu no ta cumpliendo cu impuesto.
Unabes cu registra un persona y/of empresa, e ta bira responsabel y mester atende cu su debernan di impuesto. E tin e obligacion pa haci declaracion di impuesto y haci e pagonan concerni na tempo. Di e forma aki e persona of empresa tambe ta cuminsa contribui cu caha di gobierno y bienestar di nos pais.
Gerencia di Departamento di Impuesto
7 di september 2022


text: Diamars merdia a drenta informe di un accidente cu hende herida na e birada di Buena Vista, mesora a dirigi tanto polis como ambulans na e sitio. Na yegada di e patruya a bin compronde cu aki ta trata di un accidente unda e chauffeur di e Hyundai Getz a pega sonjo tras di stuur, perde control bay dal e Toyota BB di direccion contrario mande drenta mondi. Debi na e impacto y e drentada di mondi e chauffeur di e Toyota a resulta herida. Na yegada di e ambulans nan a atende e victima na e sitio mes. Polis di trafico a bini na e sitio y a hasi investigashon di e accidente aki.


text:
But i konfiskashon pa butamentu di fever riba kaminda publiko
Djárason 18 di mei Korte di Promé Instansia a kondená tres hòmber, S.H., J.S. en R.G., pa butamentu di fever riba kaminda públiko. Nan a haña but te ku NAF 1.000,- ku un tempu di prueba di tres (3) aña i a konfiská nan outonan kondishonalmente. Esaki ta nifiká ku nan lo pèrdè nan outo permanentemente si gara nan ta sea buta fever òf ta kometé kalke otro delitu (di tráfiko) atrobe den e tres añanan benidero. Ministerio Públiko (OM) ta satisfecho ku e verediktonan. Esaki ta demostrá ku e enfoke di e problema di fever ta funshonando. E kasonan ta konserní un Toyota Starlet hel i un Mazda RX7 bèrdè.


text:
ORANJESTAD – Parlamento den un reunion solemne diamars ultimo a tuma despedida di sr. Freddis Refunjol. Lider di fraccion di MEP, Evelyn Wever-Croes, a duna un discurso na e ocasion ey cu a toca hopi curason.
“Den nomber di pueblo di Aruba en general, di e famia di Movimiento Electoral di Pueblo en especial y muy en especial den nomber di e pueblo di Savaneta, mi ta gradisi y felicita sr. Refunjol pa e forma digno y excelente cu el’a ehecuta e cargo di Gobernador.
Un carera sirbiendo comunidad di Aruba, cu a cuminsa desde su entrada den mundo di enseñansa algun aña pasa, sigui pa su entrada den politica na aña 1983, cu a permiti’e ocupa varios funccion, den Parlamento di Aruba y den Gobierno di Aruba. Tambe atravez di deporte el’a sirbi comunidad, den su tempo liber, practicando deporte, y tambe yudando y guiando hobennan den deporte, siendo asina un ‘role model’ pa nan.
12 aña y 8 luna pasa sr. Refunjol a wordo proponi pa sr. Nelson Oduber, prome minister e tempo ey, como candidato di Gobierno di Aruba pa Gobernador. Algo sigur historico mirando cu sr. Refunjol tabata den e mundo politico. Sinembargo, debi na e persona di sr. Refunjol, un hende di tur hende, un hende di integridad intachable, y un Arubiano di curason, e proposicion aki a wordo carga pa tur partidonan politico di Aruba, y a wordo acepta pa e tempo ey, Reina Beatrix como e representante di Reino na Aruba y esey ta algo hopi grandi.
E forma con sr. Refunjol a desplega su cargo di Gobernador tabata un forma digno y excelente. Tur hende ta pasa, durante su carera, den momentonan bon, bunita y momentonan menos bon, bunita; y ta e forma con bo ta reacciona ta defini bo, como ser humano y como profesional, como representante di Reino aki na Aruba. Indudablemente e momento cu a defini e carera di sr. Refunjol, tabata na momento cu e mester a atende cu e crisis den Reino na juli 2014, cu a desemboca den e Koninklijk Besluit, y mes momento atende cu e crisis nacional cu e welga di hamber y protesta di manifestantenan rabia dilanti di su oficina. Na e momentonan ey sr. Refunjol a demostra grandesa y clase, y a ehecuta su responsablidadnan cu dignidad di cual awe henter Aruba ta hopi orguyoso di dje.
Esaki ta locual ta defini sr. Refunjol su trayectoria como Gobernador, y tambe su legado. Sr. Refunjol a sa di conberti un carera politico, culmina cu e trayectoria como Gobernador, den algo hopi bunita. Esaki ta e legacy di sr. Refunjol, y ta un inspiracion pa mi persona, y pa mas politico.
Mi ta gradisi tambe sra. Refunjol, y famia pa e permiti sr. Refunjol dedica su bida na sirbi nos comunidad. E respet y aprecio cu tin den henter nos comunidad pa sr. refunjol y su famia, sigur ta algo di ta hopi orguyoso di dje. Cu Dios bendicion’e y su famia den futuro”, tabata palabranan di sra. Evelyn Wever-Croes, lider di MEP.
- Pueblo Ta Papia ta start dia 3 di Januarie 2016.
- Scucha pueblo duna su opinion-Tur dia for di dialuna pa diabierna for di 1.30 – 3.00 P.M.
- Atravez di Hit 94 y Cyber Fm Boneiro.
- Pueblo Ta Papia e Programa di puebo.


text:
Durante e ultimo siman di juli, Aruba One Happy Island Lions Club a subi caya y colecta na diferente rotonde pa asina haya fondo pa cubri gastonan di e Back to School project.
Danki na e generosidad y cooperacion di comunidad di Aruba nos a colecta suficiente fondo pa asina yuda 60 mucha di menos recurso cu nan tas pa e aña escolar nobo.
Tur mucha a haya un tas nobo cu schrift, mapnan pa usa na school, etui cu pen, potlood, slijper, gum, liniaal, kleurpotlood of kleurstiften.
Danki na un y tur cu ta yuda Aruba One Happy Island Lions Club pa asina nos por sigui yuda esnan den comunidad di Aruba cu tin mas necesidad


text:
E sorpresanan di fin di aƱa Gobierno como Sinterklaas y Santa Claus pareu
Fin di aƱa semper ta bay acompaƱa pa e sorpresanan di bao kerstboom cu gobierno ta anuncia. Cu nan ta agradabel of no ta...
Betico mira di otro angulo
Curashi pa haci loke mester haci Den e dianan aki nos ta custumbra di mira un cantidad di articulo aparece, den cual pa gran mayoria...
Con ta bay baha… Di 8 mil salario pa luna…?
Rumor nunca ta haci falta na nos isla, y semper e mihor posicion pa tuma ta sinta warda pa e hechonan anuncia bira berdad...
Entrevista cu Benita Maduro: Mask made in Aruba ta durabel y unico
Durante e pandemia cu ta afecta mundo henter y Aruba tambe, Benita Maduro, kende ta un cosedo profesional, a dicidi di pone su talento...
AVP ainda den lamento pa coalicion cu MEP
E atracado kier bin yuda e victima? Ainda AVP ta boga pa un coalicion amplio MEP/AVP, na luga di e coalicion naciendo entre MEP, POR...
Ruben Garcia: āMi ta recomenda hende pa bira mas saludabel y no pasa den...
Ruben Luis Garcia, di descendencia Latino, na un edad hopi trempan su mama tabata kier pa e bira docente di SpaƱo cu Ingles. Pero...
E fenomeno di apartamento, Con pa maneha esaki?
Durante e ultimo lunanan di aƱa cu a termina, tabatin mencion di e fenomeno di apartamento relaciona cu e yegada di turista for di...
Den pleno guera… Prensa ta cuminsa un otro…
Nos ta den un crisis sin precedente, no pa nos so, sino pa mundo henter. Awor aki loke nos mester haci ta contribui te...
CDA y AVP tin algo prepara pa gobierno nobo?
Diabierna pasa durante rueda di prensa di CAft, cu na cabes su presidente nobo, Raymond Gradus, prensa a puntra si e ta continua e...
Beneficio di ambtenaar… No ta salario so…
E decision a cay y ta den ehecucion caba. A baha tur salario di empleado publico y esnan den sector semi-publico pa promer biaha....


text:
Parti ost di Boneiru, apenas 10 minüt for di Kralendijk i 15 minüt for di Rincon, ta situá e antiguo plantashi Bolivia. Tereno di e ex-plantashi aki lo bai wòrdu desaroyá den área pa bibienda, trabou i rekreashon. E desaroyo ta basá prinsipalmente riba; restorashon di balornan esensial di naturalesa, realisá konstrukshon di bibienda pa diferente gremio den e komunidat Boneriano i tambe krea área pa agrikultura tradishonal i agrikultura inovativo.
Desaroyo di Landgoed Bolivia ta kontribuí na: ampliamentu i fortalesimentu di e ekonomia lokal. kreando mas empleo i oumento di sostenshon propio di Boneiru. Riba e website aki bo por haña tur informashon adishonal, kon ku respèkt pa naturalesa, medio ambiente, kultura i e karakter outéntiko di Boneiru, Landgoed Bolivia lo ser desaroyá pa bira un área di Boneiru, ku tur hende por ta orguyoso di dje.
VISHON RIBA E TERENO
Desaroyo di Landgoed Bolivia
Profundisá bo mes den e plannan aki i èksperimentá kon e antiguo plantashi aki lo bai wòrdu transformá den un parke florisiente.
BIBA NA KUNUKU
Biba den un ambiente outéntiko Boneriano
Informashon i kontakto pa un i tur ku ta interesá pa biba na kunuku riba Landgoed Bolivia.
20 June 2022
Ontwikkeling Landgoed Bolivia voorbeeld voor toekomstbestendige groei Bonaire
Kralendijk – De wijze waarop Landgoed Bolivia met de inbreng van professionals op het gebied van landschapsontwikkeling, duurzaam bouwen en natuurbeheer wordt gerealiseerd, kan als … >
20 June 2022
Minister De Jonge en staatssecretaris Van Huffelen bezoeken plantage Bolivia
Bonaire – Minister Hugo de Jonge (Volkshuisvesting en Ruimtelijke Ordening) en staatssecretaris Alexandra van Huffelen (Koninkrijksrelaties en Digitalisering) hebben een bezoek gebracht aan de voormalige … >
BONEIRU I LANDGOED BOLIVIA
Sera konosí ku Boneiru i Landgoed Bolivia
Diskubrí mas di Boneiru i e ex-plantage Bolivia konforme historia, echos i sifra.
INVESTIGASHON
Ekologia, ekonomia i historia
Tira un bista den e investigashonnan sientífiko i e otro publikashonnan tokante historia, ekologia i ekonomia di Boneiru i di ex-plantage Bolivia, ku ya a wòrdu publiká.


text:
KRALENDIJK – Jeffrey Levenstone komo suidadano Boneriano ta bisa ku despues di e reunion di Konseho Insular ku a wòrdu yamá pa atendé ku e rapòrt tokante di presunto violashon di integridat den kolegio ehekutivo, mi a skucha òf wòrdu informá di diferente kombersashon ku ta ser hiba riba e tópiko aki. Dor di esaki mi ke tuma tempu i bolbe splika mi pensamentu al respekto. Mi ta hasi esaki pasobra ta kla pa tur hende ku ta trata aki di un kaso di ‘asesinato di karakter’. Manchamentu di nòmber di hende dor di krea un persepshon pafó ku un persona ta korupto, ku metanan klaramente polítiko.
Mi ke reafirmá ku e rapòrt en kuestion, no ta duna indikashon ku tabata tin algu kastigabel ku a tuma lugá. Bayendo den detaye di esaki nos mester bisa ku no tabata tin kaso di tumamentu di plaka tampoko. Pues e úniko kos ku e rapòrt ta bisa ta ku e diputado enkuestion mester ta mas kouteloso.
Ban awor pa e kaso spesífiko. Kiko a pasa. Nos tin un stadion na playa ku no ta kumpli ku reglanan establesé pa por akapará weganan di índole internashonal. Banda di esaki e braketnan ku ta karga e lusnan ta den situashon deplorabel i peligroso pa deportistanan i otro usuarionan di Stadion. Gobièrnu di Boneiru tabata na altura tambe ku tin medionan finansiero na Fundashon Wega di Number Boneiru, ku ta legalmente destiná pa invertí den infrastruktura deportivo. E úniko kos ku tabata falta ta push di parti di e aparato gubernamental pa esaki wòrdu realisá. Esaki no a tuma lugá. No opstante reunionnan i palabrashonnan hasi, e situashon a keda meskos. James Kroon komo un diputado ku ta realmente ta kana ku su pueblo, ta disidí di bula den e proseso pa pone esaki kana. No pa James Kroon ni pa James Kroon haña nada ni bou di mesa ni riba mesa pero pa kontinuidat di deporte riba nos isla. Bo por imaginábo pueblo, ku un diputado ta saka su garganta pa logra kosnan pa su pueblo i ta sali algun persona ku no ta hasi nada positivo pa e isla aki, ta sali pidi pa sakrifiká James Kroon. Pa sakrifiká e úniko diputado ku realmente ta para pa su pueblo i ku ke mira proyektonan wòrdu kristalisá pa su pueblo por ta mihó.
Laga mi sali fo’i e punto di bista ku nan no sa mihó. Manera Semper nan a sali ku meta pa bati kibra i kaba ku e polítiko mandatario. E problema ku nos ta bibando sinembargo, ta unu hopi mas grandi ku James Kroon. Gobièrnu tin un problema di ehekushon. Un problema di hasi kos, un problema pa pone resultado. Ta pa e motibu aki gobièrnu ta sobra ya pa algun aña hopi sèn riba su presupuesto. Aña pasa esaki tabata mas ku 20% di e presupuesto anual. E dikon i pakiko di e problema aki, ta basa riba e dicho na ingles ku ta bisa; “All chiefs, No Indians” kombiná ku deskonfiansa interno. Tur hende ke ta sinta den kantor ta duna opdracht, bòshi hende ku tin kos di bisa sin ku esaki ta nan tarea i ningun ku ta ehekutá pa nos por mira e resultado. Hendenan ku ta kere eróneamente ku ora e palabrashon wòrdu traha e trabou ta hasi. Hendenan ku no ta konfia otro basa riba algu di redashi ku nan a tende etc.
Awor laga un hende splikami ta kon ta posibel ku tin asina tantu doló basa riba nesesidat den pueblo, anto gobièrnu ta sobra bòshi sèn riba su presupuesto. Esaki ta un problema serio ku no ta risibiendo e atenshon nesesario di parti di órganonan di gobernashon. Mi ta menshoná órganonan di gobernashon pasobra manera mi a splika, e problema aki ta muchu mas grandi ku kualke un persona. Efektividat di gobernashon i resultadonan na benefisio di pueblo ta prerogativo di tur órgano di gobernashon. No mester ta asina ku ta James Kroon so ta prekupa ku esaki. No por ta asina ku ta James Kroon so ta wori na momento ku no ta atendé dolónan di e pueblo aki ku e efektividat nesesario.
Si tur órgano di gobernashon lokal ta kana e mesun linea i ta prekupá pa e nivel di servisio ku nos ta duna na nos suidadanonan i ku ta para ku nos pueblo pa solushoná mas tantu posibel e dolónan eksistente, nos lo tabata hopi mas leu komo pueblo i lo bo no a tende na ningun momento ku diputado Kroon a pusha demasiado duru òf ku diputado Kroon no ta kana konforme prosedura etc.
Finalisando mi ke bisa: gobièrnu tin un problema serio ku ehekushon di palabrashonnan hasi, esaki ta algu ku mester tin atenshon di tur hende i no di James Kroon so. Esaki ta algu ku ta inakseptabel. Pues laga nos tur ban pone e enfoke riba e problema real ku ta falta di ehekushon. “Allchiefs, No Indians”.
Ora nos tin esaki bou di kòntròl, situashonnan manera esun ku a presentá aki, lo pasa pa historia. Ban kue e toro na su kachu!


text:
LAS VEGAS – Hendenan cu ta bandona nan cachonan hopi biaha ta wordo husga hopi malo, pero den e caso aki e shelter mericano na Las Vegas a yama e señora pa un persona hopi balente.
E señora a laga su cacho chiwawa stima den baño na e airport di Las Vegas, cu un carta cu ta kibra curason di tur hende.
E prome zin di e carta tabata bisa ” Hi, I am Chewy”, e carta a wordo haya door di un persona den baño banda di un chiwawa puppy di 3 luna bieu.
De carta ta sigui bisa su ” mi doño ta den un relacion amoroso hopi violento y no tin placa pa e por hiba den avion cu ne y e no kier lagami atras pero e no por haci nada otro.”
E puppy di 3 luna bieu a wordo interna na Connie and Millie’s Dog Rescue na Las Vegas y nan a yama e doño di Chewy un dama hopi balente. Via Facebook nan lo laga sa con ta bayendo cu e puppy Chiwawa y ta spera cu e doño di Chewy por lesa esaki tambe.


text: KRALENDIJK – Ayera a tuma lugá un aktividat, kaminda gobièrnu di Boneiru pa medio di Indebon, a pone streanan deportivo i entrenadó nan di 2019 den spòtlait. Hefe di Indebon Peter Silberie a dirigí palabra na tur presente i el a menshoná tokante e reglanan ku tin pa yega na selektá i duna e rekonosementu di streanan deportivo. Spesialmente nan ta wak e hóben òf mucha ku ta destaká den deporte. Mester ta hasi bèst na skol tin bon kondukta i ta un modelo pa otronan. El a menshoná ku nan ke mira mas hende ta práktika deporte. E kantidat ta bahando. Diferente kos ta stroba e mucha pa skohe un deporte. Boneiru tin hopi talento, sinembargo mester di hende pa motivá nan pa nan yega kaminda nan ta demostrá loke nan por hasi bon,”Peter kende ta hefe di Indebon a menshoná. Despues a papia diputado James Kroon. El a menshoná ku den 2020 ta bin ku un kongreso ku hendenan di Boneiru pa asina tin un bista mas amplio kon pa engrandese deporte riba Boneiru. Ta bai trese hendenan ku gusta deporte i tende kon nos ke mira deporte pa e próksimo añanan. “Gobièrnu komo Indebon, si tur organisashon hasi nan kos nan na tempu, nos por yuda hopi. Hasiendo deporte ta kita hopi mucha for kaya. Tin diferente plan pa kontribuí na deportista nan di Boneiru. Sander Bogard ta bon ehèmpel i Davidlee ta un otro bon ehèmpel pa Boneiru. Huntu nos por hasi hopi. Nos sa ku un deportista tin ku hasi hopi sakrifisio pa logra éksito,”diputado Kroon a menshoná. Despues a kontinuá ku e parti di entrega di rekonosementu kaminda reina di deporte Desire Soliana i diputado James kroon a entrega kada persona nan rekonosementu. Na final a sigui un komementu pa tur presente.


text:
ORANJESTAD – E cinco sindicatonan cu ta bay protesta diamars awor contra un serie di asunto, incluyendo e recorte di salario, no ta confia palabra di gobierno (lesa:prome minster Wever Croes), pero ta kere den hechos. Asina e vocero di e grupo, presidente di sindicato SADA Eduard Maduro a bisa durante un conferencia di prensa diabierna mainta. E conferencia tabata pa hala atencion pa e marcha, pero mientrastanto a bira conoci cu gobierno tabata trahando duro pa elimina 5%. Y algun rato despues, mientras cu ainda e conferencia di sindicatonan tabata andando, prome minister den un tipo di boletin extra di gobierno, a anuncia cu Aruba a yega na acuerdo cu Hulanda pa kita e recorte di 5%. Segun Maduro, reaccionando riba e mensahe di diahuebs anochi di prome minister cu nan ‘ta haciendo lo maximo pa elimina e recortenan’, diripiente awor cu ta bay anuncia marcha, gobierno ta cora haci e anuncio aki. Y esey e ta haya un falta di respet. Nan kier algo preto riba blanco pa por confia cualkier declaracion haci. Ademas, e marcha no ta solamente pa e recorte pero pa mas asunto cu tin preocupante. Tambe a sigura cu e marcha no ta viola e sentencia di hues cu no por protesta pa e recorte, pasobra den e anuncio, ningun momento ta papia algo di e recorte. NOTA: E potret ta uno di archivo di noticiacla di un conferencia anterior di e sindicatonan.
Clouds: {{current_weather.clouds}}%
Wind ({{current_weather.wind.deg}}): {{current_weather.wind.speed}}{{units_wind}}


text:
Pa prome biaha Aruba a keda representa riba un escenario di beyesa internacional pa un hoben cu down syndrome. Tanique Fatima Chan a haya e honor aki unda for di dia 5 te cu dia 11 di Juli el a subi escenario di Miss Teen Model Universe y a termina e evento cu logro di dos titulo; ‘Mejor traje de Fantasía 2022 y Miss Teen Tropical Universe 2022’. Mas cu e logro di e corona nan aki, e ta representa e mensahe mas bunita cu ta pone atencion riba e importancia di inclusion pa nos hobenan cu down syndrome.
Nos a combersa cu mayornan di Tanique, pa haya sa un poco mas di dje.
Ta pensa cu mas y mas tin e pensamento di Inclusion na Aruba?
Tin cu bisa tin ora si un otro ora no. Nos aki na Aruba mester ta mas receptivo pa cu esaki. Nos mester “See the able not the label”! Nos ta riba e bon caminda, pero mester bin mas instancianan cu por yuda cu esaki. Duna nan e oportunidad di por ta inclui mas den nos comunidad.
Kico ta loke por haci mas na Aruba pa di berdad tin inclusion riba un nivel completo?
Pone nos hende special mas den luz. Inverti den nan ya cu tin potencial cu tin biaha nos mes no ta wak. Ainda tin mayornan c’un sorto di berguensa cu nan tin yui special, esaki no por.
Mester haci mas actividadnan publico unda ta pone e muchanan aki central ya cu actualmente, no tin echt nada ta wordo haci, p’esey cada mayor mester inverti den nan yiunan y no spera pa esaki wordo haci door di otro.


text:
Lokal
Promé kaso di Monkeypox i posibel detektá region di Emiraonan Árabe Uní
WILLEMSTAD. Monkeypox ta un malesa kousá pa un vírùs ku prinsipalmente ta manifestá su mes na e parti wèst i parti sentral di Afrika. E ta kategorisá komo un vírùs ku ta kousa síntomanan leve.
Muchanan, hende muhé na estado i personanan ku un sistema immunlógiko suak (komprometé) dor di malesa, tratamentu pa un malesa òf uso di sierto remedi, ta keda konsiderá komo gruponan di riesgo, serka kual e vírùs por ta peligroso.
E malesa ta kuminsá ku e siguiente síntomanan:
– Keintura;
– Doló di kabes;
– Doló di múskulo, kurpa;
– “lymfeklieren” hinchá;
– Kalafriu;
– Kansansio.
Despues di 1 pa 3 dia ku e síntomanan aki manifestá, ta aparesé un “uitslag” (rash) kual ta kuminsá den mayoria kaso na kara i ta ekspandé bai henter kurpa.
E rash ta kuminsá komo un flèk i despues e flèknan ta transformá bira bral.
Despues ku e bralnan seka (i krea un kapa; kaska) nan te keda 2 pa 3 siman pa despues e bralnan seku (kaska) aki kai.
Monkeypox por wòrdu fásilmente konfundí ku otro malesanan manera entre otro sende paga (waterpokken) òf krentenbaard (impetigo). P’esei ta importante pa un persona ku tin síntomanan ku por ta relatá na Monkeypox, tuma kontakto ku bo dòkter di kas pa e por hasi e tèstnan nesesario i hasi e diagnóstiko korekto.
Personanan indokumentá (migrantenan) por tuma kontakto ku Fundashon Salú Pa Tur.
Den kaso ku un persona tèst positivo pa Monkeypox, e persona tin ku bai den isolashon te na momento ku e no tin niun bral seku (kaska) mas riba su kurpa (esaki ta tuma mas òf ménos 21 dia for di e promé manifestashon di e malesa).
Kon por prevení kontagio ku Monkeypox
Kontagio ku Monkeypox ta sosodé di hende pa hende pa medio di kontakto direkto (íntimo) ku un persona ku ta infektá. Kontagio ta sosodé prinsipalmente dor di kontakto ku “slijmvliezen” òf e bralnan òf herida riba kueru di un persona infektá ora ta mishi, karisia, brasa, sunchi i/òf tene relashon seksual (oral, vaginal i/òf anal).
Kontagio por tuma lugá tambe dor di paña i/òf laken kontaminá.
Pa prevení kontagio ku Monkeypox ta importante pa evitá kontakto direkto ku un persona infektá òf hende malu.
Ta bon pa enfatisá ku interkambio seksual ku diferente pareha, di kualkier sekso, ta un komportashon di riesgo. E konseho primordial ta pa limitá aktividatnan kaminda tin interkambio seksual ku diferente pareha di kualkier sekso.
En general
Te na e momentonan aki no a raportá ningun kaso di Monkeypox na Kòrsou.
Si konstatá esaki lo hasi tur e trámitenan nesesario pa kontené transmishon di e vírùs aki di hende pa hende mas tantu posibel.
Lokal
A SALI NA KLA KU JERSON ROSALINA TA METÍ DEN MUCHU MAS KOS
WILLEMSTAD – Segun e investigashon den e kaso di 41 kilo di droga ku e kuarteto a purba pasa via pòst atraves di e negoshi Caribbean Cargo Services (C.C.S.) ta tumando lugá, a sali na kla ku Jerson Rosalina ta metí den muchu mas fechoria, pasobra durante e investigashon ku outoridatnan a hasi na su kas dia 7 di febrüari 2022 a haña 2 plantashi di mariwana konsistiendo di 1066 planchi di henep, anto tambe 4 patronchi skèrpi pa arma di kandela. Rosalina a bisa ku e sa duna e matanan ei awa i ku su intenshon tabata pa bende nan. Mas aleu tambe a haña riba Rosalina su telefon 12 pòtrèt i 6 vidio di pòrno di muchanan menor di edat (muchanan entre 2 pa 13 aña). Pero Rosalina a insistí ku ta lokenan el a haña via di gruponan di amigu ku sa manda whatsapp pe. Rosalina te asina leu no tabatin ningun pasado ku hustisia. Den sala di korte ayera sinembargo e tabatin masha hopi di aklará i manera ta konosí for di un prinsipio el a hasi komo si fuera e no tabata sa di nada, ku e ta inosente, e no konosé un di e akusadonan prinsipal, esta Meyer i ora ku el a hañ’é berdaderamente den pèrtá, konfrontá ku pruebanan kontundente, el a disidí di hasi uzo di su derechi di keda ketu. Abogadonan enkargá ku e defensa, esta señora mr. Atena Sulvaran, señora mr. Alicia Blonk, señor mr. Prevo, señor mr. Lie A Tjam a hasi tur loke tabata na nan alkanse pa hiba un bon defensa, pero wes mr. Verbeek finalmente a yega na e siguiente sentensia: Pa Meyer un kastigu di prizon di 24 luna di kua 6 luna kondishonal i un periodo di prueba di 3 aña, pa Chambers un kastigu di prizon di 25 luna di kua 6 luna kondishonal i un periodo di prueba di 3 aña, pa Jerson Rosalina un kastigu di prizon di 30 luna di kua 6 luna kondishonal i un periodo di prueba di 3 aña, pa Nava un kastigu di prizon di 16 luna di kua 8 luna kondishonal i un periodo di prueba di 3 aña. Pa tur e akusadonan ta konta ku mester deskitá e periodo ku nan a pasa den aresto preventivo.
Lokal
GENARO THODÉ, MIEMBRO DI E GÈNG DI RUMANNAN YEUNG, KONDENÁ NA 4 AÑA DI KASTIGU DI PRIZON
WILLEMSTAD – E kaso di e siudadano Genaro Thodé, nasé na Boneiru i di 64 aña di edat ayera a yega na su punto di kulminashon na momento ku wes mr. G. Verbeek a dikta sentensia, kondenando e sospechoso aki na 4 aña kastigu di prizon.
E kaso aki su tratamentu a kuminsá 22 di desèmber 2021, kontinuando 23 di mart 2022, 6 di yüni 2022, 9 di sèptèmber 2022 i por último 30 di sèptèmber, anto ayera sí a yega na su punto final, basta Genaro Thodé no bai den apelashon (e tin 2 siman pa hasi esei).
Ta trata aki di violashon di e lei di droga (transakshon di 176 kilo di kokaina) i poseshon di arma di kandela durante e periodo 10 di ougùstùs 2019 òf en todo kaso durante luna di ougùstùs 2019.
Su abogadonan señor mr. Eldon “Peppie” Sulvaran i señora mr. Atena Sulvaran den e defensa di Thodé a insistí ku e detenshon tabata inkorekto, komo tal mester a konsiderá e akusashonnan di Ministerio Públiko inválido. Reglanan fundamental den e proseso di investigashon, segun e abogadonan a keda violá di manera ku no por papia di un proseso hustu, ni korekto. A hasi uzo di militarnan pa buska den kas di e sospechosonan, loke no tabatin un base hurídiko, segun e abogadonan.
Na Kòrsou for di aña 1996 no por hasi uzo di militarnan pa hasi e tipo di investigashonnan aki, komo tal militarnan no tin ningun outoridat reglamentario pa pèrsiguishonnan asina.
Tambe segun e abogadonan e kliente Thodé durante su interogashon na
Lokal
KOLOMBIANO, ALAIN JOSEPH ORTEGA TINOCO TA BAI SERÁ PA A VIOLÁ MUCHA MUHÉ DI 12 AÑA (MENOR DI EDAT).
WILLEMSTAD – E hòmber di orígen kolombiano ku yama Alain Joseph Ortega Tinoco di 40 aña di edat durante e periodo 1 di sèptèmber 2020 pa 10 di mart 2022 a violá un mucha muhé di 12 aña di edat. Ampliamente ta deskribí den e dokumentonan ofisial (dagfar) kiko e violashon aki a kontené eksaktamente i ku e akusado na sierto momento tabata gana e mucha menor di edat asina leu pa hasi e aktonan aki dor di hasi sierto promesanan ku dunamentu di plaka, telefon mobil, karchi di telefon i otro gestonan. Fiskal señora mr. Monique Dennaoui-Simon, ningun momento so no por a aseptá e pretenshon di parti di e akusado Alain Joseph Ortega Tinoco ku ta e mucha mes a provok’é pa kometé e aktonan di violensia seksual. E víktima en realidat ta subrina di e persona ku kende e hòmber aki tabata biba i tin relashon kuné. Ampliamente e kaso aki a bini na tratamentu ayera ku preguntanan skèrpi di parti di wes mr. G. Verbeek pa a abuzá di un mucha menor di edat. Kon el a sintié promé biaha ku e suseso aki a tuma lugá, anto ku despues e kos a para bira un kustumber. E akusado Alain Joseph Ortega Tinoco na sierto momento a rekonosé ku su komportashon tabata robes, pero a sigui bisa ku ta e mucha mes a provok’é. Natural un argumentu asina ei no tin ningun valides, mirando e enorme diskrepansia di edat, es mas, e hecho ku aki ta trata di un menor di edat ku e tempu ei apénas tabatin 12 aña di edat. Hende grandi mester tei pa protehá nos muchanan, sigur esnan menor di edat, tantu fiskal komo wes a sigui suprayá. Tambe e hòmber kolombiano Alain Joseph Ortega Tinoco kier a laga parse ku e mucha a bin ta chantagiá te ku e suseso aki a sali na klaridat. Famianan a bin sa te ku e kaso a bira un asuntu di hustisia i ku e hòmber mester a presentá den sala di korte ayera, akusá di violensia seksual. E víktima tabata yu di un tanta. Famianan di e víktima tabata presente den sala di korte ayera i ta sigur ku e relashon ku famia a daña pa semper. Wes mr. Verbeek finalmente a dikta e sentensia manera fiskal señora mr. Monique Dennaoui-Simon a demandá, esta un kastigu di prizon di 18 luna di kua 12 luna kondishonal.
Daily Nobo
A SALI NA KLA KU JERSON ROSALINA TA METÍ DEN MUCHU MAS KOS
GENARO THODÉ, MIEMBRO DI E GÈNG DI RUMANNAN YEUNG, KONDENÁ NA 4 AÑA DI KASTIGU DI PRIZON
KOLOMBIANO, ALAIN JOSEPH ORTEGA TINOCO TA BAI SERÁ PA A VIOLÁ MUCHA MUHÉ DI 12 AÑA (MENOR DI EDAT).
Gobiernu no tin fondo pa publiká pèrmit pa konstrukshon den korant
“IPKO Poppetje gezien, kastje dicht”
Parlamentonan di Kòrsou, Aruba i Sint Maarten a kobardiá ante Ulanda
Ta kiko parlamentarionan a bai hasi Ulanda anto?
A SALI NA KLA KU JERSON ROSALINA TA METÍ DEN MUCHU MAS KOS
Damitanan hóben lokal a gradua pa kurso di teknologia riba ‘digital literacy, web development and coding’
Sentensia den kaso inex….. Robo di 600 kilo di kokaina for di warda di polis un frakaso total
Trending
-
Lokal6 days ago
Parlamentonan di Kòrsou, Aruba i Sint Maarten a kobardiá ante Ulanda
-
Lokal6 days ago
Ta kiko parlamentarionan a bai hasi Ulanda anto?
-
Lokal3 days ago
A SALI NA KLA KU JERSON ROSALINA TA METÍ DEN MUCHU MAS KOS
-
Lokal6 days ago
Damitanan hóben lokal a gradua pa kurso di teknologia riba ‘digital literacy, web development and coding’
-
Lokal5 days ago
Sentensia den kaso inex….. Robo di 600 kilo di kokaina for di warda di polis un frakaso total
-
Lokal6 days ago
Kastigu di 12 luna presu pa Mama di 4 yu na Ulanda ku a kobra € 197.495,- ilegal
-
Lokal5 days ago
Colon ta e promé barku ku ta trese karga pa almasená na Bullenbaai
-
Lokal5 days ago
Kuminsa ku kouseband…… “Nos tur ban kunuku, planta i krese nos pais”


text:
ORANJESTAD – Aruba ta conoce su di dos morto den trafico pa aña 2022 . Awe 25 april 2022 central di Polis a dirigi patruya cu maximo urgencia pa mas o menos 9:45pm na Kamerlingh Onnestraat na altura di Eurokitchen Design Aruba pa un accidente pisa cu herido. Na yegada Polis a mira un Suzuki Van blanco numera A-54820 cu probabelmente lo a dal un hoben peaton.
Lamentabelmente dor di e slanan ricibi, personal di ambulance no por a haci nada mas pa e hoben. Pa 10:20pm Dr. Texier ta constata morto di e hoben Gustavo Adolfo Solarte Sanchez naci na Colombia dia 4 april 2002.
E investigacion ta continua na e sitio di incidente. BFTO, specialista di trafico tin e area cera pa asina nan por haci investigacion necesario y profundo pa saca afor con e accidente aki por a pasa.
E famia di e victima ta ricibiendo sosten via di slachtofferhulp pa e momento dificilnan aki.
Cuerpo Policial Aruba ta manda palabranan di forza na e famia di e fayecido. Un mensahe na nos comunidad ta pa ban trankil riba caminda publico. Respeta nos ley y reglanan di trafico pa asina nos tur por yega cas safe.


text:
Den careda di 12 or di merdia brandweer, polis a bay pa direccion di Barcadera pa un candela enorme na Daltra.
Na yegada a bin compronde cu ta trata di un candela cu a cuminsa cerca di e edificio di Daltra.
Polis tin e caminda cera for di e edificio di Arugas y poco mas pabou. Pa asina brandweer por haci su trabou den tur trankilidad. Solamente esnan cu ta trahando den e area aki, polis ta laga pasa.
Varios unidad di brandweer ta na e sitio y asina ta tratando na combati e candela aki cu sigur ta asina grandi cu no ta facil.


text:
Diaranson 7 di september mainta, Prome Minister Evelyn Wever-Croes a duna inicio na e evento importante cu ta e Congreso Nacional social laboral. E congreso lo ta di tres dia di dialogo durante cua diferente organisacion, instituto y/ of persona ta bin hunto pa restructura y diseña e futuro di nos pais. Cada un talves cu diferente interes y punto di bista. Un aspecto cu ta esencial pa asina yega na un vision colectivo pa locual ta e reformanan necesario pa reforsa nos pais. Prome Minister den su discurso, a enfatisa cu trahando hunto nos lo logra crea un futuro cu un sector laboral vibrante y sistema di siguridad social solido
“No por ignora cu Aruba, mescos cu demas pais rond di mundo, tin un periodo pisa tras di lomba y poco poco ta trahando pa recupera di esaki. E pandemia di COVID-19 cu a sacudi nos pais te na fundeshi, a pone un peso grandi riba nos hendenan. Un peso enorme riba relacionnan cu a haci cu tin biaha nos a haya nos liña recta contra di otro. Na otro banda, e pandemia tambe a enfatisa y reconfirma e resiliencia y creatividad enorme di nos hendenan. Di sector publico te cu sector priva. Cada un di nos a lora manga pa sigui bay dilanti. E habilidad di nos hendenan pa lora manga y colabora pa surpasa retonan nos dilanti, ta locual ta duna mi pleno confiansa den e evento aki.
E pandemia di COVID-19 tambe ta simbolisa un realidad nobo pa pais Aruba. E realidad cu Gobierno no mester a percura solamente di sector publico y esnan mas vulnerable, pero un realidad cu Gobierno mester a saca un man y yuda sector priva tambe. Un realidad unda cu pa Aruba, pa por a haci esaki, mester a ricibi prestamo di likides. Y pa por a haya esaki mester a acorda cu Hulanda un asina yama Landspakket. E Landspakket ta un pakete di reforma consistiendo di 8 tema y mas di 63+ accion. Parti di e accionan aki ta reforma e sector laboral di nos pais y creacion di un sistema di siguridad social cu por carga esaki. No obstante cu e reformanan aki den cierto sentido ta parti di e landspakket, Aruba mes ta carga su vision pa locual ta transforma su sector laboral y sistema di siguidad social. Y ta aki ta unda cu cada un di boso akinan presente tin un papel crucial, esencial y cardinal pa eherce. Ta na nos pa traha na e futuro di nos pais!
Awe nos lo trata recomendacionnan pa loke ta e reforma di nos sistema di siguridad social, diahuebs lo trata esunnan di sector laboral. Temanan relevante y no facil pa trata. Diabierna nos ta bin hunto pa explora den ki forma por traha na un vision colectivo pa nos pais. Esaki bou di guia di entre otro señor Anselmo Pontilius y señor Peter Donker van Heel cu desde inicio ta convivi cu nos.
E presentacionnan aki ta proposicionnan, no tin nada definitivo. E intencion di e encuentronan aki ta pa nos yega na proposicionnan conhunto pa bira definitivo.
Ainda Aruba ta den e efectonan di Covid. Nos no a ni recupera completo y nos a haya nos den e efectonan di e guera di Ukraina, cu a causa inflacion halto na tur parti di mundo. Pero nos ta recuperando. Nos a mira tambe cu prijs di gasolin a cuminsa baha. Tarifa di impuestonan riba salario y riba pensioen lo baha. Pensioen di biehes lo aumenta.
Nos ta wak tambe cu desempleo a cuminsa baha y cu mas di 1800 mama y tata di famia a haya trabou den sector priva di aña pasa pa awor. Nos ta recuperando.
Pero nos a propone nos mes, pa no solamente recupera na unda nos tabata prome cu Covid. No. Nos a propone nos mes pa nos sali di e crisis mundial aki, miho cu nos tabata prome cu Covid. Nos no kier solamente bounce back pero tambe bounce forward. Y pa esey nos ta aki awe. Pasobra nos sa cu nos sistema laboral y nos sistema di siguridad social pa 36 aña cu nos ta trahando riba dje, nos no a logra mehore. Nos tin 36 aña ta luchando pa ta mas independiente economicamente.
Awor ta e momento pa piki e frutonan di tur e trabou ey y pa pone e fundeshi di un estado cu ta cuida su hendenan. Pa traha na bienestar y progreso di tur nos ciudadanonan. Maneho social,empleo, siguridad social, cual ta algun di e pilarnan importante pa logra e bienestar y progreso di nos ciudadanonan.
Minister Rocco Tjon y Minister Glenbert Croes danki pa boso dedicacion y danki na e ekipo di pais Aruba cu ta traha cu alma y curpa pa nos por ta exitoso y hiba nos pais dilanti. Manera sa bisa hopi biaha; ban colabora, ban traha hunto. Ta nos ta arkitecto di nos futuro. Y mi tin pleno confiansa cu hunto nos lo logra crea un futuro cu un sector laboral vibrante y sistema di siguridad social solido


text:
Un pregunta importante cu Prome Minister a ricibi durante tratamento di e Nota di Fin di Aña 2022 (Najaarsnota 2022) siman pasa tawata tocante di DIP. Ya pa algun tempo e situacion na DIP ta conoci cu tin atraso pa loke ta trata peticionnan pa tereno pa agricultura, residencial y pa inversionistanan. Prome Minister Evelyn Wever – Croes a splica cu ta trahando riba un solucion, sinembargo ainda no a logra yega na un solucion duradero pa motibo cu pa hopi aña e departamento tabatin metemento politico.
Un di e causanan probabel di e situacion na DIP ta pa motibo di corupcion cu a tuma luga den e departamento di parti di ex ministernan cu tabata encarga cu e departamento. Ademas a otorga trabou na personanan pa facilita procesonan politicamente y consecuentemente tin hende na e departamento cu no por cumpli cu e trabou y atende cu e demanda manera cu tin. Pa motibo di e mal manehonan menciona, cada biaha tin un investigacion nobo cu ta inicia, pa cual Landsrecherche ta bay cu cahanan y file. Ora esaki tuma luga, tur peticion cu pa casualidad ta den e caha aki, tambe ta wordo hiba perhudicando esnan cu a entrega peticion pasobra no por sigui traha riba nan.
Prome Minister Wever – Croes ta reconoce cu tin hopi persona cu ta trahando duro den e departamento aki y cu ta integro, pero lamentablemente e circumstancianan caminda cu cada bes tin un cos ta bin dilanti, ta strobando procesonan. ‘Realidad ta cu e situacion aki tin e departamento manca.’
Finalmente, Prome Minister Wever – Croes a duna di conoce cu ta trahando riba algun alternativa hunto cu Departamento di Recurso Humano (DRH) pa yega na un solucion mas pronto cu ta posibel. Tanto caso Avestruz como caso Kukwisa ta causa atraso den DIP, pero Dip tin atencion completo di Gobierno di Aruba. E aña aki ta aña di inversion y di oportunidad, y DIP ta hunga un papel hopi crucial den esaki.


text:
Minister di Asuntonan Economico, Comunicacion y Desaroyo Sostenibel, Geoffrey Wever ta anuncia inicio di e proyecto “Finansas den bo Hogar”. Esaki den cuadro di su maneho di Educacion Financiero Nacional. Meta di e proyecto ta pa nos hendenan ricibi guia y conocemento cu por yuda tuma decisionan financiero cu ta beneficia su bienestar.
Hunto cu Fundacion Plan di Bida cu a desaroya e proyecto “Finansas den bo Hogar”, ta bai ofrece un programa di educacion financiero. Fundacion Plan di Bida ta dispuesto pa comparti nan expertisio riba e tereno aki y contribui tambe na bienestar financiero di nos hendenan.
Na Aruba 3 di 10 hogar ta gasta mas di loke nan ta gana tur luna segun sondeo di Banco Central di Aruba. E desaroyo aki ta uno preocupante pasobra e ta indica cu cada luna ta un reto pa hogarnan cumpli cu tur necesidad y responsabilidadnan financiero manera gasto pa huur, cuminda, y prestamonan personal. Como consumidor ta importante pa sa ki impacto cada decision financiero tin riba nos cartera y nos hogar.
Pa por duna apoyo na e ciudadano, Ministerio di Asuntonan Economico, Comunicacion y Desaroyo Sostenibel ta inicia e proyecto Finansas den bo Hogar. E proyecto ta un curso cu lo trata 4 tema importante riba con pa maneha nos finansa cada dia. E temanan ta:
- Mi ta efectivo den mi cas. Con mi por spaar y tambe con pa cumpra sin emocion
- Mi ta paga mi debe. Kico lo pasa ora mi no por paga mi debe mas
- Mi ta inverti den mi futuro. Futuro di nos y nos yuinan ta importante y con nos por logra nos metanan
- Mi presupuesto. Kico ta luho y prioridad y con segun bo entrada bo por presupuesta y asina logra metanan
E curso lo ser duna den districto di Noord, Santa Cruz, San Nicolas, Paradera, Savaneta y Oranjestad. Lo anuncia pronto mas informacion over di e proyecto aki.
Tuma decision financiero ta rekeri cierto conocemento cu ta forma parti di educacion financiero. Educacion financiero ta importante pa desaroyo di nos mes como hende, como consumidor y como pais segun minister Geoffrey Wever. “ Mi ta orguyoso cu e proyecto aki ta bai inicia y agradecido cu Fundacion Plan di Bida ta colabora cu Gobierno di Aruba y asina duna nos hendenan e abilidad y conocemento pa stimula nan propio desaroyo y bienestar financiero.”


text:
Kim Kardashian por ta scondiendo e berdad tocante su dificil matrimonio cu rapper Kanye West, cu ken el a casa na 2014. “Tin hopi dolor den su curason”, un persona cercano na Kardashian a bisa US Weekly.
Riba superficie, ta parce cu Kim Kardashian West tin un bida perfecto. Pero tras di cortina, e ta sufriendo den priva pa e estado di su matrimonio cu Kanye West, di 43 aña. “El a atravesa un fierno den ultimo lunanan”, segun e fuente, referiendo na e actonan ‘erratico’ di e musico, kende a crea sensacion den titularnan, entre otro, pa su inconsecuente candidatura presidencial na Merca.
E pareha tin cuatro yiu: North (7), Saint (4), Chicago (2) y Psalm di 18 luna.
E fuentenan ta bisa cu awo Kardashian ta cansa di haya su mes obliga di biba un mentira, y e sa cu e mester tuma un decision tocante su futuro cu Kanye. “Emocionnan di Kanye semper ta subi baha, Kim sa cu ta pa su problemanan cu salud mental, pues e ta keda.” Segun e fuente, Kim ya a reuni cu abogadonan pa sigura cu su asuntonan ta den orden si e dicidi pidi divorcio.
Manera cosnan ta, e pareha ta den un limbo den nan relacion.
Kardashian, ken tin un fortuna calcula na mil miyon dollar, a purba sconde su problemanan exhibiendo su estilo di bida opulento riba rednan social. Su principal mecanismo di defensa ta pone un cara feliz, independientemente di loke ta pasa tras porta cera na su cas. “E lo insisti cu su matrimonio cu Kanye ta bon, incluso na momento cu tur hende por wak cu esey ta leu di realidad”, segun otro fuente. “Ta comosifuera e ta atrapa cu Kanye den un mundo di miedo y confusion. E ta paralisa y den autopilot pa evita realidad.”
Pero segun e fuente, Kim tin miedo di idea di divorcio. “E ta tembla di miedo imaginando e muchanan ta lanta den un hogar kibra.”
Pa awo, Kim lo tene su plannan secreto te cu e sa precies kico e kier haci. “Kim tin un instinto di sobrevivencia real, pa loke hasta si esey ta nifica biba un mentira, e lo mustra mundo exterior loke e kier pa mira y ocupa cu su problemanan den priva”, e fuente a agrega. Na fin di dia, ‘esey ta su negoshi’.


text:
Kontrol di tráfiko.
KOMUNIKADO DI PRENSA 083 /2022
14 febrüari 2022
Kontrol di tráfiko.
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Djabièrnè 11 di febrüari 2022 personal di Warda di Polis Punda, a tene dos kontrol di
tráfiko. E kontrolnan aki a tuma lugá den área di Punda i Penstraat.
A kontrolá un total di 110 vehíkulo i a parti un total di 34 prosès verbal pa e siguiente
infrakshonnan kometé pa manehá un vehíkulo:
Sin karchi di kùr bálido;
Sin seguro bálido;
Sin reibeweis;
Sin plachi di number dilanti i/òf patras;
Sin faha di seguridat bistí;
Ku glas skur;
Sin hèlmu bistí;
Den direkshon kontrali.
A repartí but tambe na outomobilistanan ku a stashoná vehíkulo i baha pasahero na sitio ku
no ta permití.
E kontrolnan aki ta kontinuá.


text:
Kralendijk – Awor ku e kantidat di kaso di hende ku a pega ku e vírùs di COVID-19 ta kedando abou, nos por sigui suavisá e reglanan manera menshoná den e ordenansa di emergensia aktual, di fase 3, menasante, pa fase 2, preokupante. Esaki ta loke gezaghèber di Boneiru Edison Rijna a bisa fin di siman ku a pasa. El a sigui bisa: “Tin algun kambio ku a tuma lugá kaba, manera e regla ku establesimentu di hóreka i kasino por sera mas lat. Otro kambio ku a tuma lugá ta e kambio di kódigo oraño pa kódigo hel.
E último dianan akí a bini 3 kaso nobo ku a pega ku e vírùs aserka. Ta bon pa nos tene kuenta ku awor ku mas hende por bini Boneiru, nos lo por haña mas tantu kaso di COVID-19. Nos no mester kere ni spera, ku nos por mantené e situashon kaminda tin sero kaso di hende ku a pega ku e vírùs. Esei no ta realista.
Nos mester kustumá ku loke ta importante pa nos tin e vírùs dominá. Nos no mester lubidá ku nos ta bon prepará. Nos a demostrá ku nos por esei kaba. Nos lo tin temporada ku algun òf basta kaso di COVID-19 na Boneiru i otro temporada kaminda nos no tin niun kaso.
Nos komo pueblo mester kustumá pa adaptá, esun biaha na situashon kaminda tin regla estrikto, i adaptá otro biaha na regla mas suave. Di nos parti lo sòru pa e kambionan no ta drástiko i ekstremo. Di otro banda mi ta konta ku boso koperashon, pa boso mantené boso na e reglanan i medidanan.
Mi por imaginá mi mes ku nos tur ta trahando plan kaba i preparando pa selebrá e dianan di fiesta huntu ku nos famia i amistatnan. Laga nos tur para ketu kon nos por hasi esei teniendo kuenta ku e reglanan eksistente. No laga nos lubidá òf neglishá e reglanan básiko den dianan di fiesta. Nos niun no ke pa ora aña bòltu nos haña un brote nobo. Mi ta spera ku nos tur por pasa dushi dianan di fiesta i habri aña salú.”


text:
- Sòru pa tin un plan di akshon na kas pa den kaso di un menasa di orkan;
- Kontrolá ekiponan di emergensia i ekiponan ku ta usa bateria manera radio, flèshlait i telefòn selular. Sòru pa èkstra bateria;
- Sòru pa kuminda ku no ta daña i sufisiente awa pa bebe pa 3 dia;
- Kumpra ‘plywood’ i otro material pa protehá bo kas;
- Kòrta palu i mata rondó di kas i limpia bo kura ya ku takinan ku ta bula rònt por kousa daño na bo kas;
- Revisá bo pólisa di seguro;
- Sea konsiente di e lokalidat di bo kas i si esaki ta den un área ku sainundá dor di áwaseru fuerte òf laman;
- Sòru pa bo tin un pakete di emergensia ku tur kos nesesario denbo kas.
- Durante di un kalamidat sigui skucha radio i televishon pa asinasigui e boletinnan emití dor di Servisio Meteorológiko;
- No sali kaya òf subi laman si a deskonsehá esaki
- Si bo topa ku un área ku ta inundá, bira bek, no pasa dor di esaki ya ku bo por hoga.


text:
Diktadura
Un diktadura ta defini e forma autokrátiko di un gobièrnu ku ta bou mando di un solo individuo, e diktador. E tin tres posibel nifikashon:
- Un diktador romano tabata e funshon polítiko di e Republika Romano. Diktadornan romano tabata tin poder absoluto durante tempunan di emergensia. Nan poder tabata originalmente ni arbitrario ni akutabel, anto nan no tabata tin mester di hustifikashon den retrospektivo. No tabata tin diktaduranan asina despues di e kuminsamentu di e di dos siglo prome ku Kristu, anto diktaduranan mas despues manera e Sulla i e emperadornan romano a eherse poder na un nivel mas personal i arbitrario.
- Un gobiernu kontrolá pa un persona, of un grupo chikitu di hende. Den e forma aki e poder ta keda solamente den un grupo di hende anto por wordu obtené dor di forsa of herensia. E diktador(nan) tambe por tuma hende su libertat.
- Den uzo kontemporáneo, un diktadura ta referi nan un forma di mandato di liderazgo autokrátiko i absoluto ku no ta restriktá pa leinan, konstitushonan i otro faktornan sosial politiko den e estado.


text:
EUGENE – A eliminá Ramsey Angela den semifinal di 400 meter kareda ku opstákulo na e siudat Eugene na Merka.
E atleta yu di Kòrsou a finalisá komo number kuater den un tempu di 49,77 loke ta desapuntante p’e. E klasifikashon no tabata sufisiente pa un lugá den final. Su tempu tampoko no tabata bini na remarke pa un lugá den final.
Ku e tim di estafeta di Hulanda Angela a logra oro riba 4 x 400 meter durante e kampeonato Europeo di atletismo di sala 2021, IAAF World Relays 2021 i plata durante weganan Olímpiko 2020.


text:
Parlamentarionan di Curacao lo por reconcilia
Parlamentario Giselle Mc William ta dispuesto pa acepta e disculpa di su colega Jacintha Constancia, relaciona cu e agresion cu a tuma luga den...
Odebrecht ta nenga di a paga FARC
E gigante di construccion Brasileño Odebrecht a nenga ayera cu nan lo a entrega placa durante binti aña na FARC, pa garantisa e seguridad di...
Mexico ta papia cu Ford y General Motors di ÔÇt'modernisacion” di NAFTA
A pesar di cu Ford y General Motors a cancela algun di nan inversionnan na Mexico, diabierna pasa dirigente di ambos empresa a reuni na...
Carlos Slim Helu a perde US$16.000 miyon pa culpa di Trump
Dia 15 di juni, un dia prome cu Donald Trump a lansa su campaña presidencial, e fortuna personal di Carlos Slim tabata un poco menos...
Procuraduria di Peru lo solicita 10 miyon di sol di Abimael Guzman
Abimael Guzman y otro diesun persona cu ta hefe di e grupo Sendero Luminoso a participa den un huicio contra nan, pa motibo di nan...
Operativo di seguridad a haya 11 cadaver na Mexico
Ocho cadaver tabata den interior di un truck y tres curpa riba e porta. E curpanan di 11 persona a ser haya, diamars cerca di mei...
Indigenanan ta denuncia invasion y menasa di grupo paramilitar
Autoridad indigena di pueblo di Sierra Nevada di Santa Marta, Colombia, a denuncia un atake di como 100 homber, cu a sucede na comunidad Umuriwun, na...


text:
Henry Tromp, Supervisor di negoshi Watersports Activities na Eagle – cu tin 20 aña caba den e industria aki – ta conta nos cu despues di e pandemia na maart 2020, nan a bay tres luna cas y esaki tabata duro pasobra nan ta custumbra di traha tur dia, 7 dia pa siman tur luna tin biaha sin tuma off. Nan a bay cas sin entrada y despues a bini fase cual tabata tog bon pasobra sikiera a haya algo. “Pero un hende cu semper ta traha cu turismo, biba di tips y traha comision, e tabata hopi duro pa nos.”
Henry ta splica nos cu despues cu frontera a habri bek cu Merca esaki a bay hopi mas miho di loke a spera, despues cu a bolbe cera frontera, nan a cuminsa haya subsidio di gobierno pa cual ta yudando nan cu algo, y te dia di awe ta cobrando esaki (60%). Luna di december 2020 tabata tog hopi bon, miho hasta cu 2019 segun Henry ta bisa, tabata dianan di fiesta hopi druk pa nan cu nan no a spera, y pa 5 di januari 2021 tur cos a muri bek atrobe. “Ami ta pro cu gobierno a bini cu e medidanan pasobra mi ta respeta mi salud pero ora di paga e 75 florin pa drenta y Sali, a pone cu hopi hende a cancela,” Henry ta expresa.
“Ami mes cu tin 20 aña akinan tin hopi repeat guests cu ta bisa mi cu pa drenta cu famia di cuater ta 600$ y ainda bo no a gasta nada na Aruba, nan ta prefera di gast’e na Merca mes e ora.”
Hopi turista ta opina si cu nan ta contento con Aruba ta manehando situacion di Covid19, cu tur caminda cu bo bay bo mester tin bo tapaboca y atencion na tur otro medida, y na Merca esaki no ta pasa, si bo no tin hand sanitizer, bo no ta haya asina facil na un luga. “Pero tog aworaki, e luga ta cera 11’or, hende jong no lo bin Aruba pasobra nan kier Sali, bo ta bay haya mastanto hopi hende di edad y pa nos watersport esaki no ta echt yuda.”
Nan ta 5 trahado y awor 2 ta traha 3 dia strit, despues bay 3 dia cas pa otronan bin, anto 1 so ta traha fulltime cual ta esun cu ta core boto. E situacion di ta tres dia na cas sin traha placa ta haci e dificil mirando cu por ehempel pa un famia di cuater por sobrevivi na Aruba por ehempel, a Sali cifranan recientemente cu mester 4,700 florin. “Nos ta cobrando 60%, cual ta 1500 florin y cu esaki mi cas mes ta costa esey, dus ami tin cu zorg pa awa coriente y cuminda, kiermen e ta hopi duro pa nos, ta drumi tur dia pensa con pa sac’e pa mayan, bibando dia pa dia.”


text: KRALENDIJK – Djamars anochi lat a tuma lugá un atrako armá riba e transporte di plaka di Divi Flamingo Casino. Dos atrakadó kara tapá a logra bai ku alrededor di 80 mil dòler. E atrakadó a bringa ku un di e bewakernan pa asina por a kita e tas di sèn pa bai kuné. Esaki no tabata fasil, mirando ku e bewakernan tambe a bringa ku e atrakadónan. Un di e bewakernan despues di a bringa ku e atrakadónan aki, a risibí herida di bala for di un arma di kandela na altura di su man. Tantu e atrakadó komo e bewakernan a tira riba otro, esaki riba e lugá di stashoná outo di Divi Flamingo Casino. Informashon adishonal ku Radio Live 99.9FM ta disponé di dje ta ku ayera nochi lat algu promé ku 11’or, e kompania di seguridat ‘SSS’ a presentá na e sitio pa hasi e trabou di buska e tas ku sèn na e casino pa bai deposit’é na banko. Dos bewaker di e kompania a bai paden pa tuma esaki. Despues di a regresá e vehíkulo i momentu ku ya nan tabata sintá den e vehíkulo pa bandoná e sitio, 2 tipo kara tapá i armá a sorprendé nan. A eksigí e bewaker pa entrega e tas ku sèn. E bewaker ku tabatin e sèn a nenga di entreg’é, i a surgi un bringamentu entre nan. Un di e atrakadónan mirando e situashon a tira dirigí riba e bewaker pa por a kita e tas di sèn. E bewaker a risibí bala na su man i a tabata sangra bastante. E tiponan aki a kita e tas i a hui bai for di e sitio mientras e otro bewaker a tira den direkshon di e atrakadónan. Tabatin diferente bala di arma di kandela benta abou na e sitio despues ku esakinan a dal den pilanan na e sitio. E atrakadónan a kore bai pasando riba tereno di Divi Flamingo hotèl, pa despues kibra un parti di un kura di palu i bai for di e sitio. Tin indikashon ku e atrakadónan despues di a sali for di tereno di e hotèl, nan a subi un outo marka “Vitz” kolo skur i bandoná e sitio direkshon sùit. Kantidat di polis i miembronan di e tim di reshèrshi a presentá na e sitio. E kaso ta bou di investigashon.


text:
ORANJESTAD – Diahuebs 1 September 2022, Alvin Howell y Jacqueline van Putten mester presenta den sala di Corte di Husticia di Aruba, pa e caso penal cu Ministerio Publico a cuminsa contra nan.
ARUBANATIVE por a compronde cu Ministerio Publico ta acusa ambos persona di a participa na un organizacion criminal. Tambe Ministerio Publico ta acusa nan di desfalco, labamento di placa y falsificacion den e periodo entre 2017 y 2021.
E periodo menciona Howell tabata Parlamentario di POR y president di e Stichting. Jacqueline van Putten tabata e secretaria di e Stichting.
CASO LO NO WORDO TRATA AINDA
Ta asina cu e caso lo no wordo trata Diahuebs mainta. E caso ta bin dilanti como “regie zitting”. Esey ta nifica cu basicamente e sospechosonan y nan abogado mester presenta den Corte y lo bay palabra cu Ministerio Publico y Hues, kico lo mester investiga ainda promer cu e tratamento di e caso.
ARUBANATIVE por a compronde cu abogado di Howell, mr. Canwood, a haci peticion na tanto Ministerio Publico como Hues di Corte di Husticia, cu e kier scucha testigo.
Diahuebs mainta, mr. Canwood lo mester splica pakico e kier scucha testigo y despues Fiscal lo tin oportunidad di reacciona riba esaki. Na final Hues ta tuma un decision y lo bay fiha un fecha pa tratamento.


text:
Ministerio di Enseñansa, Siensia, Kultura i Deporte NO ta bai muda pa edifisio di Wimco
MINISTERIO KONSERNÍ ENSEÑANSA, SIENSIA, KULTURA & DEPORTE
MINISTERIO DI ESKD NO TA DEN MUDANSA
PUBLIKÁ RIBA 18 YÜLI 2022
WILLEMSTAD – Den Extra di 18 yüli 2022, por a tuma nota, ku a publiká ku Ministerio di Enseñansa, Siensia, Kultura i Deporte (ESKD) ta bai muda e siman aki pa edifisio di Wimco. Pa medio di e komunikado aki Minister di ESKD sr. Sithree van Heydoorn ta informá ku e informashon aki no ta kuadra ku bèrdat.
A hasi un bishita na e edifisio di Wimco pa tuma nota di e estado di e edifisio i djabièrnè 15 yüli 2022, propietario di Wimco a duna un presentashon di kon nan por transformá e edifisio den unu, ku ta sirbi e nesesidatnan di ministerio di ESKD. Durante di e reunion aki a informá e doñonan di Wimco di e kuadro di lei i proseduranan ku komo Ministerio di ESKD, nos mester tene kuenta i kumpli kuné relashoná ku lei di kompatibilidat ora hür un lokalidat.
Na e momentu aki no tin ningun palabrashon formal ku Wimco ta e edifisio kaminda Ministerio di ESKD lo keda ubiká. Tampoko no tin ningun planifikashon di mudansa.
Si, Minister Sithree van Heydoorn tin e deseo, pa tur su servisionan ta ubiká den un solo edifisio, pero nos ta kana e kaminda aki transparente i konforme nos leinan di komptabilidat.
Nos ta lamentá ku Extra no a verifiká e informashon ku Ministerio di ESKD, promé ku a publiká esaki.
—
Sr. Sithree van Heydoorn
Minister di Enseñansa, Siensia, Kultura i Deporte


text:
Partido MEP: MIKE EMAN Y MIKE DE MEZA A RANCA MIYONES DI E COMPANIANAN ESTATAL. Conoce nan vision den florin.
Laga nos recorda pueblo cu esaki tawata den tempo di bonanza. Kiermeen cu no tawata tin pandemia y niun otro crisis mundial. Y esaki ta e motibo berdadero cu Aruba no por a wanta un sla asina grandi di Covid. E berdad ta, cu si Eman a maneha fondo publico cu mas responsabilidad, Aruba lo tawata mas fuerte para ora cu pandemia a dal nos. Eman y su Partido, e partido berdadero di FRIENDS, FAMILY Y PRENSA CUMPRA, a gasta riba cosnan inecesario dunando ningun prioridad na futuro financiero di nos pais mucho menos na baha tarifa di awa y coriente. Awe nos ta amplia riba 2 actividad organisa pa Mike Eman y su gabinete.
GREEN CONFRENCE:
A uza e companianan WEB y Elmar, Utilities pa sponsor tur conferencia cu e unico meta pa crea un imagen internationalmente di Mike Eman. A paga na 2010 un orador Al Gore, 350 mil dollar cu tur su exigencianan mester a charter asta un avion priva pa e jega Aruba.
E companianan no por a wanta tur e gastonan aki mas y mester a hisa e tarifanan, esaki sin un guera, sin un pandemia mundial sino solamente pa derocha placa di pueblo na un individual FRIENDS & FAMILY di AVP, Mike Eman.
AKINAN KIKO CADA COMPANIA MESTER A PAGA NA GREEN CONFRENCE
2013 2014 2015 2016 2017 Grand Tot
ELMAR 50,000 75,000 75,000 75,000 275,000
WEB 125,000 75,000 75,000 75,000 350,000
UTILITIES 50,000 100,000 100,000 100,000 350,000
TOTAL 225,000 250,000 250,000 250,000 975,000
EUROPE MEETS AMERICA:
Un gastamento sin fin di placa di pueblo na biahenan pa sigui traha riba e imagen di Mike Eman internationalmente unda asta e FRIEND di Mike Eman , KIKO GOMEZ tawata invita pa “wine and dine”
AKINAN KIKO CADA COMPANIA MESTER A PAGA NA EUROPE MEETS AMERICA:
2013 2014 Grand Total
ELMAR 50,000 50,000 100,000
WEB 50,000 50,000 100,000
UTILITIES 100,000 100,000
TOTAL 100,000 200,000 300,000
PRIORIDADNAN ROBES DI AVP NA FRIENDS, FAMILY Y PRENSA CUMPRA
Mike Eman durante su gobernacion, a maneha cu un prioridad pa crea un imagen internacional pa su mes, gastando miyones di nos pueblo. Pero e unico imagen cu Mike Eman a crea pa su mes ta e imagen di un prome minister fracasa cu a hiba un maneho financiero bastante iresponsabel gastando miyones di fondo publico na su vision di energia cu nunca a mira luz di dia. Partido AVP awe ta cuestiona ahuste di tarifanan di awa y coriente mientras cu e partido berde nunca a tene cuenta cu placa di pueblo durante nan gobernacion di disaster y mas ainda, cu e vision di energia biyonario cu Eman tawata tin den su cabes, solamente nan a logra subi tarifa di awa y coriente.
MUNDIALMENTE TIN UN CRISIS DI ENERGIA
Awe, Mike Eman, Mike de Meza y AVP kier cuestiona ahuste di tarifanan di Utilidad unda cu mundialmente tin un crisis di energia crea pa un guera na Ukraine. Segun Mike, nan si tawata tin un vision, un vision den tempo di bonanza. Pero un vision cu a manda Aruba casi bancarota pa asina crea un imagen falso di nan lider di partido, Mike Eman.
Awe Partido MEP ta recorda bo na FLORIN e vision cu a costa nos pueblo miyones. E unico meta cu Mike Eman tawata tin cu su vision di energia tawata pa uza companianan estatal pa crea su imagen internacional y manda nan bancarota. #prohibilubida


text:
ORANJESTAD – Awe mainta e homber J.K.L.(21) a wordo condena na 5 aña di prison pa a tira e homber J.W. den cara, den e parkinglot di Blue Moon riba 13 Februari 2022.
SOLO DI PUEBLO por a compronde cu via video conference Hues bisa cu a keda legalmente proba cu J.K.L. ta culpable di a tira e homber J.W. den cara y tambe cu J.K.L. tabatin un revolver cu balanan.
Dia 2 September 2022 tratamento di e caso a tuma lugar caminda Fiscal a bisa cu e ta haya legalmente proba cu J.K.L. a tira. J.W.
Fiscal a exigi 5 aña di prison pa J.K.L. Pa loke ta e demanda di daño, el a pidi Hues pa declara esaki no admisibel pasobra no tin claridad si AZV ta cubri gasto. Si resulta despues cu AZV no ta cubri e gastonan, ta keda J.W. tog e oportunidad di cuminsa un caso civil.
SENTENCIA
Awe mainta Hues a bisa cu ta legalmente proba cu riba 13 Februari 2022, J.K.L. a purba mata J.W. y cu e tabatin un revolver cu bala den su poder. Hues a bisa cu for di victima y testigonan por saca afor cu J.W. no tabatin problema cu J.K.L.
Hues a bisa cu J.K.L. tabatin un arma den su auto. El a mira J.W. bin riba e auto, habri porta y hinca su cabez den auto. E momento ey J.K.L. a tira ariba. E bala a pasa door di e cachete di J.W. y keda pega den nek.
Na opinion di Hues, e no ta haya cu intencionalmente J.K.L. kier a mata sino condicional, manera ley ta bisa.
Hues a bisa cu door cu a tira, e chens tabata hopi grandi cu e persona por a muri. Esey ta haci cu J.K.L. ta culpable di intento di mata.
Hues a rechaza ponencia di abogado mr. Mohamed cu a bisa cu J.K.L. a actua den defensa propio. Na opinion di Hues, no tabatin un situacion pa J.K.L.defende su mes.
Hues a sigui bisa cu e ta rechaza tambe e defensa su ponencia cu J.K.L. a pensa cu J.W. lo bay maltrat’e. Segun Hues, no tin un motibo valido pa J.K.L. pensa cu J.W. lo kier agredi J.K.L. El a bisa cu J.W. kier a djis bisa J.K.L. pa mihor e bay.
CASTIGO
Hues a bisa cu pa cu e castigo e ta tene cuenta cu castigonan cu Hof ta duna. Hues a bisa J.K.L. cu core cu arma cu bala den auto ta hopi serio. Den e caso aki por a mira kico a pasa. El a bisa cu Corte ta duna normal 1 aña di prison pa arma den auto. Pa tira riba hende cu ta wordo considera intento mata, tin castigo di 5 aña di prison.
Hues a bisa cu e ta tene cuenta cu J.L. tin 21 aña. Hues a confirma exigencia di Fiscal y a condena J.K.L. na 5 aña di prison, kitando e tempo cu J.K.L. ta sera den KIA.
Pa loke ta e demanda di daño di 28.247 florin pa tratamento na hospital, Hues a bisa cu e ta bay di acuerdo cu esaki, pasobra J.W. a bin for di Hulanda y no tabata inscribi na Aruba. Hues a bisa cu si AZV dicidi cu no ta paga e gastonan, e ora ey ta J.K.L. mester paga e gastonan aki.


text:
ORANJESTAD – Manera ta conoci, Gobernador di Aruba, Su Excelencia Alfonso Boekhoudt, riba diamars 14 di September 2021 a habri e an?a parlamentario 2021-2022 cu su discurso di an?a. Den su cualidad di hefe di gobierno di Aruba, Gobernador Boekhoudt a hiba su discurso anunciando den dje e plannan di maneho di gobierno pa e proximo an?a. E tema di enfoke principal tabata fortificacion di democracia na Aruba.
Apertura di An?a Parlamentario ta tuma luga anualmente riba e di dos diamars di September. Mescos cu na 2020, e an?a aki tambe a adapta e ceremonia di apertura teniendo cuenta cu e medidanan contra corona vigente. E ceremonia tradicional di e militarnan di Marinierskazerne Savaneta a tuma luga na manera adapta.
Potretnan: © Kabinet Gouverneur Aruba
ORANJESTAD – Diamars dia 27 di September a celebra World Tourism Day y na mesun momento tambe a celebra Cruise Tourism Industry, cual ta un parti importante den e industria di turismo. Minister di Turismo y Salud Publico, Sr. Dangui Oduber, a inaugura e “Cruise Tourism Symposium” diamars atardi na Marriott Ballroom.
ORANJESTAD - Diamars 27 di september en conexion cu “Dia Mundial di Turismo” a tuma luga un ceremonia y ponemento di krans na Plaza Juancho Yrausquin pa relexiona riba e esfuerso di cada trahado den henter e industria turistico, for di esnan cu ta traha den sector hotelero, pa esnan cu ta traha na aeropuerto y taxistanan. Pero tambe a honra y dedica e dia na dos lider pionero den turismo, señor Juan Enrique Irausquin y señor Ike Cohen. Prome Minister Evelyn Wever-Croes den su discurso na e ocacion, a conta e storia di ambos persona enfatisando e esfuerso cu cada un a haci pa nos industria turistico.
ORANJESTAD – Gobierno di Aruba a sigura diamars den un comunicado, cu ‘no tin decision ainda ken lo reemplasa e actual minister plenipotenciario na Washington, Joselin Croes’. Esaki ta interesante mirando cu varios medio (incluyendo NoticiaCla) a raporta caba cu e posicion a keda yena caba y cu e nomber te hasta ta conoci. No solamente esey, pero e persona en cuestion, actual abogado Ronny Wix mes a confirma su funcion diamars pa NoticiaCla. E pregunta ta unda e confusion ta of ‘ken no a haya e memo’.
ORANJESTAD – Gobierno di Aruba a trata e tema di reapertura di frontera cu Venezuela diamars cu secretario di estado hulandes Eric van der Burg, cu tin e cartera di Husticia y Siguridad. Ministernan Rocco Tjon, Evelyn Wever-Croes y Glenbert Croes a reuni cu e mandatario hulandes, mirando cu e topico di estranheria ta toca diferente faceta, y ta resorta bou di diferente Ministerionan a scoge pa reuni den e constelacion aki.
ORANJESTAD - Minister di Asuntonan Economico mr. Geoffrey Wever a informa diamars cu Oficina Central di Estadistica a publica e ultimo infomacion di cifranan di importacion y exportacion.
ORANJESTAD – Entrante 2023, actual abogado Ronald Wix ta bira e proximo minister plenipotenciario pa Aruba na Washington (Merca). E ta reemplasa Joslyn Croes cu aworaki tin e funcion ainda. Abogado Wix a confirma e funcion aki pa noticiacla diamars atardi. E intencion ta pa sr Wix inicia su funcion nobo den di dos cuartal di otro aña, mas bien entre april y mei di 2023. Mientrastanto a pidi sra Croes pa keda den funcion te fin di aña, pa tur cos keda regla di un forma mas nechi. A compronde di e abogado cu sra Croes ta cooperando hopi bon cu e transision aki tambe.


text:
KRALENDIJK – Kapitan di haf, Gunther Flanigen despues di a risibi diferente pregunta, a duna un splikashon na miembronan di Konseho Insular relashoná ku e mal tempu ku a presentá inesperá pa doñonan di boto i kon e sistema ta funshoná.
“Na Boneiru tin un plan di kalamidat ku tur hende ta partisipá na dje. Esta polis, brantwer, Havenkantor, i wardakosta. Den e temporada di COVID-19 no tin wardakosta. Nan ta na Kòrsou e temporada aki. E sosten aktual riba laman ta esun di duana, i nan ta hasi kontròl. Esaki ta un espasio ku mester traha riba dje pa ser’é den futuro. Polis ta kontinuá ku e plan di kalamidat, kaminda nan ta yuda vários boto den nesesidat. Esei ta loke tin riba papel, i e ta funshoná. Atvertensia di KNMI nos a papi’é ku e piskadónan i diputado James Kroon i nan ta na altura di e situashon. KNMI ta un instituto di konosementu, i nan ta parti e konosementu i esun ku risibí esaki mester pasa e atvertensia. Pues e ta funshoná poko diferente for di meteo di Kòrsou. Nos a papia na vários okashon. Nan tin poko informashon i a pidi meteo di Kòrsou pa fasilidatnan informashon di e último 20 aña. Nan no a risibí e informashon pa nan por ‘update’ nan sistema. E otro kos ta ku no tin un kontròl riba laman tokante e situashon. Solamente na aeropuerto nan por kontrolá e situashon di tempu. Ta den deliberashon kaminda por kontrolá e parti di laman pa asina tin informashon rápido. Loke a sosodé djarason mardugá, Kòrsou a manda un atvertensia pa loke ta trata situashon di laman, pa diferente media. No solamente mi persona, sinembargo gezaghèber Edison Rijna tambe a tuma kontakto ku KNMI, i nan a informá ku Boneiru lo no tin problema.”
KNMI TA INFORMA BONEIRU LAT DI MAL TEMPU
“Mas anochi di djamars KNMI a informá ku posiblemente ta bai tin un mal tempu den área di Boneiru pa loke ta trata e parti di laman. Kasi un ora despues, KNMI a informá i konfirmá di e mal tempu. E momentu ei, mi a informá doñonan di boto pa medio di un grupo ku nos ta den riba telefon. E ora ei mi a bisa nan pa tuma nota di e website di KNMI, kaminda nan ta duna atvertensia ku bientu ta bira riba 10 not, i e ta bin for di direkshon zùitwèst. Momentu KNMI a duna e atvertensia, denter di mei ora e situashon a presentá. Mi a informá nos hende nan pa atendé ku e boto i tira bista na malekon pa wak si tin hende den nesesidat di ayudo. Nan a informámi ku polis i duana tabata yudando algun persona ku boto. E hendenan a hiba nan boto yachthaven loke nos a informá tambe e doñonan di e sitio.”
KMNI I KORSOU TA TRAHA HUNTU.
“KNMI i meteo di Kòrsou ya tin 2 aña trahando huntu, riba entre otro informashon ku ta importante, i pa sierto instrumènt ku Kòrsou mes tin. Nos a pidi instrumènt pa Boneiru pa e parti di informashon bira mihó, i KNMI ta dispuesto pa kumpli ku diferente aparato pa midi situashon di tempu aki. KNMI ta trahando pa drecha nan modèl, i e úniko manera ku nan a pensa, na lugá di paga otronan pa midi situashon di bientu, nan ta bai instalá kámara na diferente sitio, pa nan por monitòr kon e situashon di tempu ta. Si tur kos kana manera plania, esta bon kontakto ku Kòrsou, aparato na Boneiru i video pa nan por wak, nan por duna e atvertensia mas trempan, kontrali na loke a sosodé e siman aki, kaminda e informashon a yega mei ora promé ku e mal tempu a presentá na Boneiru. Diferente grupo ya a sinta huntu kaminda a papia entre otro di un página spesial pa duna informashon i mas. Ta spera pronto tur kos ta kla i pa ehekutá esaki”, havenmeester Gunther Flanigen a bisa.


text:
Dialuna mainta, Ministerio Publico a manda e relato di prensa aki pa avisa tur hende cu ta pensa di bay afo, pa pasa vakantie, cu si nan tin debe di boet of di belasting, cu lo exigi pa esaki wordo paga prome cu e cuidadano por sali di Aruba. Afpakteam ta activo for di maart caba y awo cu ta temporada cu hendenan ta bay gasta placa pa disfruta di un vakantie, afpak team ta haya cu pagonan di boet y di belasting mester ta na prome lugar cu cualke viahe of vakantie. E chens ta grandi cu bo por te hasta keda deteni pa motibo di tin debe di boet of belasting habri. Mihor bo keda sin bay vakantie y paga bo debe di boet of belasting.
Afpakteam di Aruba ta dedica extra atencion e temporada di vakantie aki, na boetnan cu ta habri ainda y cobranzanan di belasting cu no a wordo paga ainda. Na juni hopi hende ta haya vakantiegeld, y esey ta haci cu nan tin mas espacio den nan cartera pa paga e boetnan y cobranzanan aki. Door di paga na tempo ta evita cu un boet ta wordo aumenta of den e caso di mas extremo, cu hende ta wordo deteni of ta haya un prohibicion pa viaha. Vooral e ultimonan ey lo nifica un inicio desagradable di vakantie.
Afpakteam di Aruba ta haci un yamada na personanan cu tin boetnan atrasa of cobranzanan di belasting habri, pa bin paga. Caha di Ministerio Publico ta habri di dialuna pa diabierna di 08.00 pa 11.30’or di mainta y di 13.00 pa 15.30’or di atardi. Caha di Departamento di Impuesto ta habri di dialuna te diabierna di 07.45 pa 11.45’or di mainta y di 13.15 te 15.30’or di atardi.
Afpakteam ta un entidad di cooperacion di Ministerio Publico di Aruba, Cuerpo Policial, Cuerpo di Aduana, Fiot (Fiscale inlichtingen- en opsporingsteam) di Departamento di Impuesto, FIOD (Fiscale Inlichtingen- en Opsporingsdienst), Marechaussee, Kustwacht di Aruba, MOT y RST. E Afpakteam ta combati criminalidad financiero-economico y a cuminza traha riba prome di maart ultimo.


text:
Despues di cu pa 3 eleccion caba awe24.com a bin ta publicando e cantidad di autonan coriendo cu stickernan di partidonan politico e biaha aki atrobe riba peticion di nos bishitantenan nos ta bolbe trece esaki dilanti pues por haya un impresion di locual tin riba caya. Tene na cuenta si cu tin algun cos cu mester tuma na consideracion. Tin hende cu experiencia caba cu ta tuma tur e numbernan y registra nan. E equipo cu ta haci esaki ta haci esaki voluntariamente como algo recreativo y ta staciona y mobilisa full rond na Aruba y na diferente ora. Ademas tin partidonan cu no tin sticker traha. Regularmente lo trese e total den un informe. Te diadomingo anochi 20 Juni 2021 e resultado tabata:
M.E.P. 1344
A.V.P. 1155
P.O.R. 37
M.A.S. 20
P.P.A. 18
P.P. 9
U.P.P. 7
Curpa 2
H.T.C. 1


text:
Departamento di DIMAS ta trahando duro riba mehoracionan pa brinda un miho servicio na su clientenan. Diamars den un reunion fructifero nan a presenta na e miembronan di hunta di ATIA e proyectonan cu ta tumando lugar den e departamento. Un di e proyectonan ta e digitalisacion y automatisacion di procesonan di aplicacion pa permiso. Conhuntamente cu KPMG nan lo ta introduciendo esaki den varios fase y e expectativa ta pa finalisa esaki den luna di april. E automatisacion di proceso lo hasi posibel pa aplica online enbes di mester fysicamente bishita e oficina di DIMAS.
Ademas ta trahando riba simplificacion di e proceso, reorganisacion di e departamento y un systema cu lo hasie mas facil pa produci estadisticanan necesario pa hasi planificacion riba termino medio y largo posibel. E sigiente paso lo ta conecta e systemanan di diferente departamento cual lo hasi e control riba legitimidad di permisonan mas fasil y transparente.
ATIA a trese dilanti e preocupacion pa cu imigrantenan cu ta wordo busca di otro paisnan pa traha den cierto sectornan pa cual no por hanja hende local, pa loke ta nan edad. Ora personan di edad halto ta imigra pa Aruba, nan contribucion pa fondonan manera SVB y AZV ta limita, cual ta causa cu ora nan yega edad di pension nan tin cu biba di un suma minimo. DIMAS a splica cu ta trahando riba un profil pa imigrantenan cu en berdad ta inclui edad di e persona pero esaki ta solamente un di e varios propuestanan riba mesa pa cu e problematica aki.
ATIA ta aplaudi implementacion di e mehoracionan aki, no solamente pa e miho servicio cu elo trese pero tambe pa e miho control y transparencia cu lo resulta.


text:
Charla di Keisha Wiel na Universidad di Aruba
Oranjestad – Diahuebs dia 30 di juni, anochi den sala di conferencia di Universidad di Aruba na L.G.Smith Boulevard, Keisha Wiel a tene su charla interesante: Papiamento: The Language that Identified the People of Aruba and Curaçao.
Na aña 2010 Keisha a gradua na Universidad di Central Florida, na Orlando, Florida, pa su Master den Antropologia. Su tesis final ta trata “Perceptions on the social status of Papiamentu in contrast to its official significance in Aruba and Curaçao”.
Despues di a presenta exitosamente tanto na e conferencia di Caribbean Studies Association (CSA) na Corsou (di 30 di mei pa 4 di juni ultimo), como na e conferencia di International Society of Language Studies (ISLS) na Aruba (23-25 di juni ultimo), Center of Research and Development (CRD) di Universidad di Aruba a invita Keisha pa e presenta algun aspecto di su tesis na pueblo di Aruba.
Pa un audiencia hopi interesa Keisha a tene su charla, den cua e ta splica con den su investigacion antropologico a sali na cla, cu na Aruba y Corsou ta Papiamento ta e idioma cu ta determina identidad di e Arubiano y e Yiu di Corsou.
El a duna diferente ehempel di e muestra di identidad aki. Un ehempel resaltante ta e lema Dushi yiu cu a bira masha popular na nos islanan y hasta den exterior. Hopi hende, specialmente hoben, ta carg’e orguyosamente riba nan t-shirt y ta pone sticker riba nan auto, tas etc.
Otro ehempel ta, cu hopi yiu di inmigrante, specialmente esnan di e di dos generacion bay ariba, ta considera Papiamento nan idioma.
Despues di e presentacion tabatin diferente pregunta cu Keisha a contesta cu dato di su investigacion. E discusion tabata hopi anima.
CRD ta desea Keisha, cu ta di tata Curasoleño y mama Arubiano, pero naci y lanta na Estados Unidos, papiando un bon Papiamento, tur clase di exito den su carera profesional na e pais ey.Scroll To Top
- March 2022
- February 2022
- February 2021
- October 2020
- December 2019
- September 2019
- August 2019
- May 2019
- December 2018
- November 2018
- September 2018
- August 2018
- July 2018
- June 2018
- May 2018
- January 2018
- September 2017
- April 2017
- March 2016
- February 2016
- May 2015
- February 2015
- June 2014
- May 2014
- February 2014
- April 2013
- March 2013
- February 2013
- March 2012
- February 2012
- December 2011
- November 2011
- August 2011
- July 2011
- February 2011
- August 2010
- July 2010
- May 2010
- April 2010
- March 2010
- February 2010
- January 2010
- November 2009
- October 2009


text:
Diálogo
A base di artíkulo 4, insiso 1, di e ordenansa ‘Landsverordening Georganiseerd Overleg in Ambtenarenzaken’ tin un Centraal Georganiseerd Overleg in Ambtenarenzaken (CGOA), ku ta konsistí di dos partido. Na un banda gobièrnu, representá pa Minister di Maneho di Gobernashon, Planifikashon i Servisio Públiko (BPD) i na otro banda Komishon Sentral di Sindikatonan (CCvV). Den CGOA diálogo ta tuma lugá riba asuntunan di interes general pa ku posishon hurídiko di ámtenarnan, inkluyendo maneho general pa personal den servisio públiko.
E obligashon pa diálogá den CGOA ta ankrá tambe den artíkulo 10, insiso 1, di e ordenansa, ku ta stipulá ku e Minister no por tuma desishonnan enkuanto proposishonnan ku tin di haber ku asuntunan di interes general pa ku posishon hurídiko di ámtenarnan sin ku tabatin diálogo i/òf deliberashon.
Por lo tantu, desishon gubernamental riba asuntunan ku ta regardá posishon hurídiko di empleadonan públiko por ser tumá solamente despues ku diálogo i/òf deliberashon a tuma lugá den seno di CGOA i despues ku e partidonan aki a yega na un konsenso ku otro. Esaki ta wòrdu ankrá den un konvenio (‘convenant’), firmá pa partidonan i tambe pa presidente di CGOA. En todo kaso (kontenido di) e konvenio ta wòrdu hasí públiko dor di presidente di CGOA den konsulta ku partidonan.
Centraal Georganiseerd Overleg in Ambtenarenzaken
Ansinghstraat #17
Curaçao
Tel: +5999 461 5406 / 5328
Email: info@cgoacuracao.cw


text:
Home
Personanan sospechá di a kometé un echo kastigabel, ta haña di haber ku Ministerio Públiko (OM). OM ta e úniko instansha ku por hiba sospechosonan dilanti di hues penal. OM ta soru pa rastreá i persiguí echonan kastigabel. Lees meer
Ministerio Públiko ke un komunidat seif i hustu, kaminda e suidadano ta sinti su mes protehá i kaminda kriminalidat no ta lukrativo. Pa e motibu aki ta skohe pa intervenshonnan ku ta visibel, riparabel i rekonosibel pa víktimanan, outornan i komunidat por kompleto. Esaki nos ta hasi den kada pais den sala di Korte, pero kada bes mas pafó di esaki tambe.


text:
Parlamento lo tuma decision historico pa cu Aruba su autonomia
Diahuebs awo (27 augustus) Parlamento di Aruba lo trata e ley di College Aruba financieel toezicht (CAft). E ley ta regla supervicion financiero riba Aruba su finansas, y ta nifica perdida di parti di e autonomia cu Aruba a logra na 1986 cu nos Status Aparte. Gabinete Mike Eman a firma diferente protocol y yega na acuerdonan cu gobierno Hulandes, cu a resulta den e ley di CAft. Awo nos organo di mas halto, cu ta Parlamento, tin cu aproba of rechasa e ley aki.
CAft = Cft?
Aña pasa prome minister Mike Eman a bay den un welga di hamber y a bisa di no lo entrega ni un milimeter di Aruba su autonomia, y cu Aruba no lo acepta Cft. Sr. Eman a bisa cu e ta dispuesto pa muri pa esaki. Sinembargo, asina mes sr. Eman a firma e protocol di 2 mei 2015, habriendo caminda pa CAft.
E diferencia entre Cft y CAft ta poco y ta mustra di ta algo ‘cosmetico’. Mientras cu Hulanda ta nombra e miembronan di Cft, den e caso di CAft, Aruba por nombra un (1) di e tres miembronan. E otro dos miembronan ta wordo nombra door Hulanda, y Gobierno di reino. Gobierno di reino ta consisti di e gobierno Hulandes completo, y e tres ministernan plenipotenciario di Aruba, Corsou y Sint Maarten. Pues Hulanda facilmente por dicidi kico Gobierno di reino ta haci, y defacto Gobierno di reino ta Gobierno Hulandes. Pues Hulanda ta eligi dos di e tres miembronan di CAft, incluso e presidente di CAft. E presidente di CAft lo ta sr. Bakker, cu tambe ta presidente di Cft. Ademas a sali na cla cu Cft mes lo haci hopi di e trabou supervisor.
Si e ley wordo aproba, Aruba lo ta bou di supervicion di CAft te ora cu Aruba logra yega na un balanced budget duradero (duurzaam begrotingsevenwicht), pa despues, den cooperacion cu Hulanda, institui un fiscal council pa tuma over e trabou di supervicion.
Aanwijzing
Si e ley wordo aproba door di Parlamento, CAft lo raporta na minister di finansas, ministerraad, Parlamento, y Gobierno di reino (Hulanda). E ley ta obliga Gobierno di Aruba pa cumpli cu rekisitonan cu ta yuda CAft controla e finansas di Aruba. E ley tambe ta stipula normanan financiero cu Gobierno di Aruba lo mester cumpli cune. Den varios articulo tin poni cu CAft por recomenda Gobierno di reino (Hulanda) pa duna Aruba un aanwijzing (KB), y tambe cu Hulanda por duna aanwijzing. Esaki ta mustra e esencia di CAft; un instrumento pa Hulanda controla Aruba su finansas, y si Hulanda kier, interveni y tuma decisionnan pa Aruba. Un limitacion substancial riba nos autonomia financiero, bayendo bek den direccion prome cu nos Status Aparte.
E ley no t'ey por nada
Den Pueblo tin discusionnan andando si e ley lo resulta den mas medida, bou presion di Hulanda. Na diferente ocasion miembronan di AVP a expresa cu esey no lo ta e caso y cu Gabinete Mike Eman mes a y ta dicidi ki medidanan ta wordo implementa. Di otro banda, ya caba por a wak con presion di Hulanda a resulta den entre otro BAZV, y despues un aumento di BAZV. Y esey tawata sin supervicion financiero. Cu e ley aki, e presion ta wordo formalisa den articulonan cu ta mustra consecuencia den e caso cu Aruba no cumpli cu rekisito- y normanan stipula. Aruba mes por bin cu cualkier norma cu Aruba kier, tanten cu Hulanda ta aproba. Sino → aanwijzing. Hulanda ta dicidi, y CAft ta e instrumento pa haci esaki posibel.
Mientras cu hopi Arubiano no kier wak Aruba perde su autonomia financiero, tambe tin esnan cu tin confiansa den Hulanda pa tuma decisionnan pa cu Aruba su finansas, incluso cortamento di gasto y medida, y ta considera e perdida di autonomia algo bon, argumentando cu e control for di Hulanda lo haci Gabinete Mike Eman II goberna miho.
E confiansa den Gobierno Hulandes no ta un sentimento cu henter Pueblo di Aruba ta comparti, entre otro pa motibo di e rol cuestionabel cu Gobierno Hulandes a hunga den loke ta trata intervencion y negosacionnan cu Gabinete Mike Eman I y II.
Pueblo tin algo di bisa?
E perdida di autonomia financiero te ainda a wordo regla sin cu Pueblo tawata tin algo di bisa. No tawata tin un referendum, y den e ultimo eleccion Pueblo no a duna un partido e mandato pa entrega parti di nos autonomia na Hulanda.
E negosacionnan a tuma luga entre Gabinete Mike Eman y Gobierno Hulandes. Lo tin consecuencianan pa Pueblo di Aruba, mientras cu e Pueblo di Aruba no lo por eligi ni afecta esnan cu ta haya control riba Aruba su finansas (Gobierno Hulandes). Loke Pueblo si tin pa via di nos sistema constitucional, ta e organo di mas halto, e Parlamento di Aruba. Representantenan di Pueblo, eligi door di Pueblo pa defende e interes y bienestar di Pueblo, y controla Gobierno.
E 21 parlamentarionan riba e imagen ariba ta esnan cu ta representa Pueblo, y cu ta aproba of rechasa leynan den nomber di Pueblo. E voto di 11 of mas parlamentario lo ta decisivo pa si e ley lo wordo aproba of rechasa.
Tanto AVP como partidonan den oposicion a reclama e intervencion di Hulanda, a categorisa esaki como colonial, y a bisa di lo defende nos autonomia. Durante tratamento di e ley di CAft cada parlamentario lo tin e oportunidad pa para pa loke e ta kere aden, sali na defensa di Pueblo, y tuma un decision honesto, na bienestar di pais Aruba.
Klik aki pa lesa/download e ley di CAft , memorie van toelichting, conseho di Raad van Advies y mas documeto relaciona cu CAft.
Klik aki pa lesa/download e protocolnan relevante cu Gabinete Mike Eman I y II a firma cu Hulanda.
Pa mas informacion, klik pa lesa: 'Aruba mester ta contento cu CAft?' y 'Expectativanan pa e reunion historico tocante ley di supervicion'.
Expresionnan haci den e articulo aki no necesariamente ta refleha opinion di ArenaPoliti.co


text:
Hendrik Tevreden
- E articulo aki ta uza ortografia di Papiamento. Lo aprecia si por mantene e articulo aki na estilo di Papiamento.
Hendrik Wensley Gregory Tevreden (n. 1979 na Aruba) ta un politico Arubiano. Desde 2017 e ta miembro di Parlamento di Aruba pa partido MEP.
Tevreden a nace y a lanta cu su famia den bario di Tarabana y despues a biba na Dakota, un bario den zona west di Oranjestad. Despues di su ruman muhe e ta e yiu menor di Humphrey Tevreden y Reina Toppenberg.[1] E tin un Bsc. como enfermero y a specialisa den salud social y salud mental. El a cuminsa su carera profesional na Centro di rehabilitacion pa esnan cu adiccion na alcohol of droga. Tambe el a traha na "Inloophuis", e instituto pa esnan vulnerabel y sin cas.
Na aña 2005 y 2009 Tevreden a subi lista di partido MEP como candidato pa eleccion parlamentario. Despues di tuma un break na 2013 pa motivonan familiar y di estudio e ta lansa su mes di nobo na eleccion di 2017, obteniendo 792 voto personal.[1] Tevreden ta huramenta dia 27 di oktober 2017. Como parlamentario e ta forma parti di diferente comision fiho di parlamento; entre otro comision di asunto nan social, famia, cuido di nos grandinan y salubridad y tambe labor y agricultura. Na 2019 e ta entrega huntu cu Rocco Tjon e ley di iniciativa pa un "identificatieplicht".[2] Despues di ricibi 670 voto den e eleccion di 25 di juni 2021 su asiento ta keda prolonga pa un di dos termino. Entre 2019 y 2022 Tevreden tabata presidente di partido MEP.
Tevreden ta casa cu Vanessa Rumnit y huntu nan tin dos yiu muhe.


text: Oranjestad, 21 Januari 2021 – Covid – 19 Crisis Team di Gobierno ta informa cu debi na e variante nobo di Covid-19 corona virus na Brazil y cu ta circulando tambe den Sur America; aerolineanan ta cancelando vuelonan for di destinacionnan di sur America. E medida aki ta pa blokea entrada di e variante nobo di Brazil den nan pais. KLM a laga su cu nan tambe a tuma medida y a cancela vuelonan procedente di Sur America, sinembargo nan lo sigui bula pa Caribe Hulandes; Aruba, Corsow, St. Maarten y islanan BES. Crisis Team ta pidi tur hende pa keda pendiente y sigi e noticianan den media pasobra e maneho por cambia na cualkier momento. Aruba lo sera frontera pa ciudadanonan di Brazil entrante dialuna 25 di januari. Actualmente frontera di Aruba ta sera pa Venezuela y Peru. Si bo ta biahando pa Merca of cualkier otro destinacion, sea consciente cu autoridadnan por sugeri of exigi pa bo bay den cuarentena ora cu bo yega, apesar cu bo a test negativo. Esaki lo complica e biahe pa cualkier pasahero, hasta cu bo tin chens di keda pega den exterior. Crisis Team ta sigui monitor e situacion y lo informa comunidad di Aruba di cualkier desaroyo corespondiente.


text:
Despues di e presentacion na parlamento riba e tema di mas fondo pa malesa pa SVB y cu e informacion ey a wordo divulga, por bisa cu ATIA no ta contento cu e pensamento di SVB pa loke ta e aumento di “premie loongrens” pa sanea fondo di seguro di malesa. ATIA ta di opinion cu ya comercio no por carga esaki mas. Esaki Michel Henriquez presidente di ATIA a duna di conoce.
“Den corant a tuma nota di e pensamento di SVB pa locual ta trata e prima di loongrens, cual un biaha mas ATIA no a wordo informa di nada. Esaki ta un otro peso mas pa comercio y mi ta kere cu lo ta na su luga pa yama nos riba esaki. Nos ta bay pidi un reunion si cu SVB pa haya un idea ta kico nan kier haci, esaki ta bay ta un otro peso pa comercio cu no a spera, cu probablemente ta bayendo 2016 cu extra gasto. Mi ta kere cu ta yega momento cu esaki ta bay cuminsa costa comercio cupo nan di trabou y tambe cosnan ta bay bira mas caro.”
A trece e situacion dilanti di si den futuro e ley aki pasa, pues cu SVB mester di fondo pasobra gobierno no tin esey den presupuesto 2016 hinca. A puntra Sr. Henriquez kico consecuencia e por trece pa e doño di trabou. El a bisa cu e problema ta cu mas cos ta bay bin, ainda no a tende nada mas for di minister encarga cu financia riba esakinan. “Pues locual cu ta bisando pa basta tempo caba ta, cu e gasto nan pa comercio ta birando mas halto y cu si sigui asina e ta bay cuminsa costa empleo. Algo cu bo por bisa kico cu bo kier pero si o tin empleo no tin entrada tampoco. Bo por subi loongrens, bo por subi e prima, pero si no tin trahado e problema lo keda crece. nos a yega e limite di gasto pa comercio un par di aña atras caba no tin espacio mas. E tipo di cosnan aki mester wordo treci na tempo pa wak con por yega na areglo of discusion pasobra ta e doño di trabou tin cu bay carga esaki un biaha mas, y mi n ta kere cu tin espacio mas,” Sr. Henriquez a termina bisando.